Argentina sahkan empat kematian penyakit Legionnaires

(Pegawai polis di pintu masuk Hospital Luz Medica di Tucuman, Argentina/ AFP)

BUENOS AIRES, 4 September- Pihak berkuasa kesihatan Argentina semalam mengesahkan empat individu dirawat di sebuah klinik di wilayah Tucuman meninggal dunia akibat penyakit Legionnaires, jangkitan kuman yang jarang berlaku pada paru-paru.Menteri Kesihatannya, Carla Vizzotti, berkata Legionnaires dikenal pasti punca utama radang paru-paru, selepas mereka mengalami demam panas, sakit badan dan kesukaran bernafas.Kematian mereka berlaku sejak Isnin lalu, di sebuah klinik di bandar San Miguel de Tucuman.Terbaru semalam, membabitkan seorang lelaki berusia 48 tahun yang mempunyai masalah kesihatan, selain seorang wanita berusia 70 tahun yang menjalani pembedahan di klinik itu turut menjadi mangsa.Menteri Kesihatan wilayah, Luis Medina Ruiz pula berkata, tujuh lagi kes simptomatik sudah dikenal pasti, semuanya dari lokasi sama dan hampir kesemuanya membabitkan kakitangan klinik.Daripada tujuh kes itu, katanya, empat masih dirawat di hospital, tiga daripadanya menerima bantuan pernafasan dan tiga yang mengalami gejala ringan ditempatkan di bawah pengawasan di rumah.

(Menteri kesihatan wilayah, Luis Medina Ruiz, (kiri) dan Menteri Kesihatan Argentina, Carla Vizzotti (dua dari kiri) semasa sidang media di Tucuman, Argentina/ AFP)

Penyakit yang pertama kali muncul ketika mesyuarat kumpulan veteran American Legion pada 1976 di bandar Philadelphia Amerika Syarikat (AS) itu dikaitkan dengan air tercemar atau sistem pendingin hawa yang kotor.Ketika wabak di Tucuman itu pertama kali dikesan, doktor menguji pesakit bagi COVID-19 ekoran simptom yang dialami adalah sama, namun semuanya negatif.Sampel kemudian dihantar ke Institut Malbran di Buenos Aires dan hasil ujian mengesahkan penyakit Legionnaires.Rabu lalu, Medina Ruiz berkata faktor udara toksik dan alam sekitar tidak boleh diketepikan dan untuk itu, sistem kawalan persekitaran di klinik terbabit sedang diperiksa.Sementara Vizzotti berkata, pihak berkuasa sedang berusaha memastikan klinik itu selamat untuk pesakit dan kakitangannya.Presiden Kolej Perubatan Tucuman, Hector Sale pada awal minggu ini menggambarkan penularan jangkitan bakteria itu sebagai 'agresif'.Namun, tambah beliau, jangkitan tidak mudah menular kepada orang lain selepas tiada kontak rapat daripada 11 kes itu dikesan mengalami gejala dijangkiti. - AFP


Turki sedia jadi perantara, konflik stesen janakuasa nuklear Zaporizhzhia

(Stesen janakuasa nuklear Zaporizhzhia/Foto fail AFP)

KIEV, 4 September- Turki bersedia menjadi orang tengah bagi mencari jalan penyelesaian terbaik berhubung konflik stesen janakuasa nuklear Zaporizhzhia di Ukraine.Tawaran itu dibuat oleh Presiden Recep Tayyip Erdogan kepada rakan sejawatannya di Moscow, Vladimir Putin, sama seperti peranan Ankara dalam perjanjian eksport bijirin dari Ukraine.Tawaran sama turut disampaikan kepada Presiden Ukraine Volodymyr Zelensky.Namun setakat ini, masih tiada sebarang jawapan daripada kedua-dua pihak.

Bulan lalu, Erdogan memberi amaran tentang bahaya bencana nuklear apabila beliau melawat bandar barat Lviv untuk berbincang dengan pemimpin Ukraine itu.Presiden Turki itu berkata beliau mahu mengelak "Chernobyl lain", merujuk kepada kemalangan nuklear paling teruk di dunia di bahagian lain Ukraine pada 1986, ketika ia masih sebahagian daripada Kesatuan Soviet.Minggu ini, 14 pasukan daripada Agensi Tenaga Atom Antarabangsa (IAEA) melawat Zaporizhzhia, dengan ketua pemerhati nuklear PBB, Rafael Grossi berkata tapak itu telah rosak dalam pertempuran.-AFP


Kebakaran hutan di utara California paksa ribuan penduduk berpindah

LOS ANGELES, 4 September- Kebakaran hutan di utara California, Amerika Syarikat pada Jumaat memusnahkan lebih 2,500 ekar (10.12 kilometer (km) persegi) hanya dalam tempoh beberapa jam, dan memaksa beribu-ribu penduduk dipindahkan, lapor Xinhua.Kejadian berlaku di daerah Siskiyou pada tengah hari Jumaat akibat cuaca panas dan kebakaran merebak sejauh 2,580 ekar (10.44 km persegi) menjelang petang, menurut Jabatan Perhutanan dan Pencegahan Kebakaran California.Gabenor California Gavin Newsom mengisytiharkan darurat di daerah itu bagi menyokong usaha memadam kebakaran.“California telah memperoleh Geran Bantuan Pengurusan Kebakaran daripada Agensi Pengurusan Kecemasan Persekutuan untuk membantu menyediakan peralatan penting bagi memadam kebakaran,” katanya dalam satu kenyataan.Kebakaran itu telah menyebabkan orang awam cedera dan gangguan bekalan elektrik, serta memusnahkan kediaman dan memaksa 5,000 penduduk di sekitar kawasan berkenaan berpindah.Insiden itu kebakaran kelapan terbesar yang melanda utara California.Sementara itu, kebakaran di McKinney, yang mengorbankan empat nyawa dan memusnahkan lebih 60,000 ekar ialah tragedi kebakaran hutan terbesar di negeri itu setakat tahun ini.Pejabat Syerif daerah Siskiyou telah mengeluarkan arahan berpindah kepada penduduk di sekitar kawasan itu, termasuk bandar Weed, Lake Shastina dan Edgewood.-BERNAMA


EU sedia jika Rusia henti penghantaran gas

CERNOBBIO, 3 September - Pesuruhjaya Ekonomi Kesatuan Eropah (EU), Paolo Gentiloni berkata EU bersedia sekiranya berlaku pemberhentian dalam penghantaran gas Rusia."Kami bersedia untuk menentang penggunaan senjata gas yang melampau oleh Rusia," katanya kepada pemberita di luar forum ekonomi anjuran The European House - Ambrosetti.“Kami tidak takut dengan keputusan Putin, kami meminta Rusia menghormati kontrak, tetapi jika mereka bertindak sebaliknya, kami bersedia untuk bertindak balas,” katanya.Pada Jumaat, Gergasi gas Rusia Gazprom berkata saluran paip Nord Stream yang dijangka dibuka semula pada Sabtu, akan dihentikan "sepenuhnya" sehingga turbin dibaiki.

Moscow bertindak balas terhadap keputusan oleh negara-negara G7 untuk menyasarkan kejatuhan tenaga Rusia dengan bersetuju untuk mengehadkan harga minyaknya.Ketua Suruhanjaya Eropah, Ursula von der Leyen berkata tiba masanya untuk meletakkan siling terhadap gas yang diimport melalui saluran paip dari Rusia.Di Kesatuan Eropah, penyimpanan gas kini berada pada kira-kira 80 peratus. - AFP


Rusia beri penghormatan terakhir kepada Gorbachev

MOSCOW, 3 September - Rakyat Russia memberi penghormatan terakhir kepada pemimpin terakhir Soviet, Mikhail Gorbachev, dalam satu majlis yang diadakan di sini tanpa upacara penghormatan pengebumian negara selain tiada kehadiran Presiden Vladimir Putin.Orang ramai berkabung dan beratur melewati keranda Gorbachev yang dikawal pengawal kehormat di Hall of Columns di dalam bangunan bersejarah di pusat Moscow, yang secara tradisinya digunakan untuk pengebumian pegawai tinggi termasuk Joseph Stalin pada tahun 1953.Selepas beberapa jam keranda itu dibawa keluar dari dewan dalam perarakan yang diketuai oleh Dmitry Muratov, ketua pengarang pemenang Hadiah Keamanan Nobel akhbar bebas Novaya Gazeta, yang dibantu oleh Gorbachev.Keranda Gorbachev dibawa ke Tanah Perkuburan Novodevichy Moscow yang berprestij, di sebelah isterinya Raisa, yang meninggal dunia pada 1999 akibat kanser.

Russia dipinggirkan berikutan kempen ketenteraannya di Ukraine, justeru tiada pemimpin asing dijangka menghadiri pengebumian yang dijangka suram untuk mengingati seorang tokoh politik besar abad ke-20.Gorbachev yang dikenali di Barat sebagai Gorby, meninggal dunia Selasa lalu pada usia 91 tahun berikutan penyakit yang serius dan lama.Menurut Kremlin, tidak akan ada hari berkabung kebangsaan untuk Gorbachev seperti mana kebiasaan kematian pemimpin Soviet dan Russia, selain hanya akan ada kawalan kehormat. - AFP


Penipu British berjaya ditahan

BRUSSELS, 3 September - Seorang penipu warganegara British terkenal yang menjadi subjek dokumentari Netflix baru-baru ini, dan dikehendaki Polis Perancis kerana mencederakan dua pegawai ketika melarikan diri semasa pemeriksaan telah ditahan di Belgium.Robert Hendy-Freegard, bekas pelayan bar, 51 tahun, telah melarikan diri sejak akhir Ogos, apabila dia melanggar dua pegawai polis dengan kenderaan jenis Audi A3 miliknya di sebuah kampung terpencil di tengah Perancis sebelum melarikan diri.Awal tahun ini, dia menjadi subjek dokumentari Netflix "The Puppet Master: Hunting the Ultimate Conman" yang membawa kepada serbuan di Perancis.Hendy-Freegard ditahan pada Jumaat berhampiran Brussels dan dijadual hadir di hadapan hakim pada hari Sabtu, kata jurucakap polis persekutuan Belgium.Dia turut memelihara anjing secara haram dan tinggal di kampung Vidaillat di wilayah Creuse sejak 2015, menurut pegawai tempatan.

“Ketika polis mengeluarkan arahan agar salah seorang rakan kongsi untuk ikut mereka ke balai terdekat, individu tersebut telah menghidupkan enjin kereta sebelum melanggar dua pegawai dan kemudian melarikan diri,” kata kenyataan polis di wilayah Creuse.

Salah seorang pegawai dimasukkan ke hospital dengan kesan luka di hidungnya, kata polis, sambil menambah suspek melarikan diri dengan menaiki sebuah kereta Audi A3. Hendy-Freegard, seorang bekas jurujual berusia 51 tahun, telah digelar ‘The Puppet Master’ kerana keupayaannya mengawal mangsa penipuannya.

Dia dijatuhkan hukuman penjara seumur hidup oleh mahkamah London pada 2005 kerana menipu, mencuri dan menculik dalam perbicaraan yang dihadiri oleh tujuh mangsa yang wangnya telah gunakan oleh Hendy-Freegard untuk membeli kereta mewah, makanan mahal dan hotel percutian lima bintang.

Tetapi tuduhan penculikan kemudiannya telah dibatalkan atas rayuan dan dia dibebaskan dari penjara pada tahun 2009. - AFP


57 terbunuh dalam hujan monsun lebat di Pakistan

ISLAMABAD, 3 September - Sekurang-kurangnya 57 orang terbunuh dan 7,683 lagi cedera dalam kejadian hujan monsun lebat yang mengakibatkan banjir kilat dalam tempoh 24 jam di Pakistan, kata Pihak Berkuasa Pengurusan Bencana Kebangsaan (NDMA).Wilayah selatan Sindh merupakan paling teruk dengan mencatatkan 38 kematian dan 7,204 yang lain cedera, diikuti wilayah barat laut Khyber Pakhtunkhwa dengan 17 kematian, dan wilayah lain dengan dua kematian, manakala wilayah timur Punjab melaporkan 471 orang cedera.Selain itu, 320,680 rumah musnah dan 3,766 ternakan terjejas.

Jumlah kematian di Pakistan akibat hujan monsun dan banjir musim ini sejak pertengahan Jun lalu, meningkat kepada sekitar 1,265 dengan 12,577 cedera.Sejak krisis itu, NDMA memberitahu 169,676 orang diselamatkan dengan 627,793 orang kini tinggal di kem.Operasi menyelamat dan bantuan oleh NDMA, organisasi kerajaan, sukarelawan dan pertubuhan bukan kerajaan sedang dijalankan di kawasan yang dilanda banjir.- BERNAMA


Min Aung Hlaing akan hadir Forum Ekonomi Timur di Vladivostok

YANGON, 3 September - Pemimpin junta Myanmar, Min Aung Hlaing akan mengadakan lawatan ke Rusia minggu depan untuk menghadiri Forum Ekonomi Timur di bandar Vladivostok.Menurut laporan The Global New Light of Myanmar, agenda utama Hlaing ialah mengukuhkan lagi kerjasama dan hubungan ekonomi Myanmar-Rusia.Julai lepas, beliau melakukan lawatan peribadi ke Moscow dan dilaporkan bertemu pegawai agensi angkasa lepas, Moscow Roscosmos dan agensi nuklear.Beliau akan menghadiri Forum Ekonomi Timur di bandar timur jauh Vladivostok, kata The Global New Light of Myanmar.Wakil dari China, India, Jepun, Kazakhstan dan negara lain akan turut hadir.

Hlaing akan mengadakan perbincangan dengan pegawai kerajaan Rusia bagi mengukuhkan lagi kerjasama dan hubungan dua hala menerusi ekonomi dan kerajaan kedua-dua negara.Sejak kerajaan awam Aung San Suu Kyi diguling pada Februari tahun lalu, Myanmar menghadapi sekatan Barat dan penurunan dalam hubungannya.Min Aung Hlaing tidak mungkin dijemput ke sidang kemuncak Persatuan Negara-Negara Asia Tenggara (ASEAN) di Phnom Penh pada November.Myanmar kini berada dalam keadaan huru-hara dan kelumpuhan ekonomi.- AFP


Rajapaksa digesa bawa ke muka pengadilan

COLOMBIA, 3 September - Presiden Sri Lanka yang diguling, Gotabaya Rajapaksa berdepan gesaan diheret ke muka pengadilan.Pemimpin kempen bantahan yang menggulingkan kerajaannya, Joseph Stalin menegaskan, Rajapaksa mesti ditangkap segera kerana menyebabkan kesengsaraan kepada 22 juta penduduk Sri Lanka.Beliau tidak boleh dibiarkan bebas, sebaliknya didakwa atas jenayah yang telah dilakukan.Rajapaksa pulang ke Sri Lanka semalam selepas melarikan diri ke luar negara pada Julai lalu, susulan kebangkitan rakyat yang berang dengan kegagalan pentadbirannya.Kerajaan yang diterajui pemimpin veteran berusia 73 tahun itu dituduh melakukan salah tadbir urus, menyebabkan ekonomi Sri Lanka menjunam ke paras terburuk dalam sejarah.

Krisis itu menyaksikan kekurangan makanan yang teruk, kekurangan bekalan api, selepas negara kehabisan wang."Gotabaya kembali kerana tiada negara yang sudi menerimanya, dia tiada tempat untuk bersembunyi."Dia harus ditangkap segera kerana menyebabkan kesengsaraan kepada 22 juta penduduk Sri Lanka. Dia harus didakwa atas jenayahnya."menurut ketua kesatuan pekerja guru yang membantu menggerakkan penunjuk perasaan, Joseph Stalin. Adik Rajapaksa, Basil bertemu dengan Wickremesinghe bulan lalu untuk meminta perlindungan terhadap pemimpin yang dipecat.Aktivis hak asasi manusia berikrar untuk mendesak pendakwaan Rajapaksa atas beberapa pertuduhan, termasuk dakwaan peranannya dalam pembunuhan editor akhbar terkemuka Lasantha Wickrematunge pada 2009. - AFP


Rajapaksa kembali ke Sri Lanka

(Konvoi kenderaan membawa bekas Presiden Sri Lanka konvoi Gotabaya Rajapaksa meninggalkan Lapangan Terbang Antarabangsa Bandranaike / AFP)

COLOMBO, 3 September- Bekas presiden Sri Lanka yang digulingkan, Gotabaya Rajapaksa kembali ke negara itu pada Jumaat, kata seorang pegawai lapangan terbang, tujuh minggu selepas dia melarikan diri di tengah-tengah krisis ekonomi terburuk pernah berlaku di pulau itu.Rajapaksa disambut dengan bunga-bungaan oleh menteri dan ahli politik yang mengalu-alukan kepulangannya ketika tiba di Lapangan Terbang Antarabangsa Bandranaike.Rajapaksa melarikan diri dari Sri Lanka di bawah pengiring tentera pada pertengahan Julai selepas orang ramai menyerbu kediaman rasminya, berikutan demonstrasi berbulan-bulan oleh rakyat yang marah dan menyalahkannya atas krisis ekonomi negara yang belum pernah terjadi sebelum ini.Dia menghantar peletakan jawatannya dari Singapura sebelum terbang ke Thailand, dari mana dia telah memohon penggantinya Ranil Wickremesinghe untuk memudahkannya kembali ke Sri Lanka.Pemimpin berusia 73 tahun itu tiba dari Bangkok melalui Singapura sekali gus menamatkan pengasingan sendiri selama 52 hari.“Dia menginap di sebuah hotel di Thailand sebagai tahanan maya dan berminat untuk kembali,” seorang pegawai pertahanan, yang enggan namanya didedahkan, memberitahu AFP."Kami baru sahaja mewujudkan bahagian keselamatan baharu untuk melindunginya selepas kepulangannya," tambah pegawai itu."Unit itu terdiri daripada komando tentera dan polis."Ahli politik pembangkang menuduh Wickremesinghe melindungi keluarga Rajapaksa yang pernah berkuasa.Perlembagaan Sri Lanka menjamin pengawal peribadi, kenderaan dan perumahan untuk bekas presiden, termasuk Gotabaya dan abangnya serta bekas presiden Mahinda.Peletakan jawatan Gotabaya Rajapaksa menamatkan kekebalan presidennya, dan aktivis hak asasi manusia berkata mereka akan mendesak penahanannya atas pelbagai pertuduhan, termasuk dakwaan peranannya dalam pembunuhan editor akhbar terkenal Lasantha Wickrematunge pada 2009.“Kami mengalu-alukan keputusannya untuk kembali supaya kami boleh membawanya ke muka pengadilan atas jenayah yang dilakukannya,” kata Tharindu Jayawardhana, jurucakap Persatuan Wartawan Muda Sri Lanka.Rajapaksa juga menghadapi pertuduhan di mahkamah di negeri California AS atas pembunuhan Wickrematunge dan penyeksaan tahanan Tamil pada penghujung perang saudara traumatik pulau itu pada 2009.Singapura enggan melanjutkan visa jangka pendek Rajapaksa dan dia pergi ke Thailand pada Ogos, tetapi pihak berkuasa di Bangkok mengarahkannya supaya tidak keluar dari hotelnya demi keselamatan dirinya.Adik bongsu Rajapaksa, Basil, bekas menteri kewangan, bertemu dengan Wickremesinghe bulan lalu dan meminta perlindungan untuk membenarkan pemimpin yang dipecat itu kembali.Pada hari Jumaat polis mengerahkan pegawai berpakaian preman dan pengawal bersenjata di luar kediaman kerajaan yang diperuntukkan kepada Rajapaksa di Colombo sebelum ketibaannya.Keselamatan di rumah persendiriannya juga dipertingkatkan, kata pegawai, sambil menambah bahawa dia dijangka melawat kediaman keluarga itu terlebih dahulu.-AFP

(Bekas presiden Sri Lanka, Gotabaya Rajapaksa)


Bekas presiden Kyrgyzstan dilantik wakil khas PBB untuk Afghanistan

(Michelle Obama (kiri) dan Hillary Clinton (kanan) bersama Roza Otunbayeva dari Kyrgyzstan semasa Majlis Anugerah Wanita Keberanian Antarabangsa di Washington 8 Mac 2011 / REUTERS)

PBB, 3 September- Setiausaha Agung Pertubuhan Bangsa-Bangsa Bersatu Antonio Guterres telah menamakan bekas presiden Kyrgyzstan Roza Otunbayeva sebagai wakil khas PBB yang baharu untuk Afghanistan, pada Jumaat.Otunbayeva menjadi presiden sementara Kyrgyzstan pada April 2010 selepas pemberontakan berdarah memaksa pemimpin ketika itu Kurmanbek Bakiyev berada dalam buangan. Dia melepaskan kuasa pada tahun berikutnya selepas pilihan raya baru diadakan.Bekas ahli parlimen dan menteri kerajaan, beliau juga merupakan timbalan wakil khas bekas misi PBB ke Georgia. Beliau kini merupakan ahli majlis peringkat tinggi PBB yang berurusan dengan proses mediasi dan pencegahan konflik.Dia menggantikan Deborah Lyons dari Kanada, sebagai ketua misi PBB di Afghanistan, di mana hak wanita dan gadis telah disekat secara drastik sejak Taliban kembali berkuasa tahun lalu.Sementara itu, Guterres turut melantik diplomat Senegal Abdoulaye Bathily sebagai utusan PBB ke Libya berikutan tercetusnya pertempuran antara kerajaan yang bertelagah baru-baru ini.Bekas menteri Senegal itu sebelum ini merupakan wakil PBB di Afrika Tengah, penasihat khas kepada setiausaha agung Madagascar dan timbalan wakil khas untuk misi PBB di Mali.Usaha PBB untuk mengadakan rundingan damai dan membuka jalan kepada pilihan raya telah mendapat tekanan baharu selepas keganasan menggegarkan Tripoli pada akhir Julai.- AFP


Lapan pendatang mati lemas ketika menyeberangi sungai Rio Grande

(Migran menyeberangi sungai Rio Grande untuk ke Amerika Syarikat / REUTERS)

WASHINGTON, 3 September- Sekurang-kurangnya lapan pendatang mati lemas dan berpuluh-puluh yang lain diselamatkan selepas cuba menyeberangi sungai Rio Grande dari Mexico ke Amerika Syarikat.Peronda Kastam dan Sempadan (CBP) AS berkata dalam satu kenyataan kepada AFP bahawa kejadian berlaku pada Khamis, apabila sekumpulan besar pendatang cuba menyeberangi Rio Grande berhampiran Eagle Pass, Texas.37 orang telah diselamatkan, kata CBP, tetapi sebahagian daripada misi menyelamat juga membawa kepada penemuan lapan pendatang yang mati, dua ditemui oleh Kerajaan Mexico dan enam oleh ejen (AS).Seramai 92 pendatang telah ditahan dalam kumpulan itu, 39 ditahan pihak berkuasa Mexico dan 53 yang berjaya meyeberangi sungai diselamatkan oleh ejen AS, kata CBP.Tiada maklumat diberikan tentang umur atau kewarganegaraan pendatang."Pencarian diteruskan untuk mencari mangsa lain yang mungkin masih hilang," tambah CBP.Seorang pegawai CBP memberitahu Washington Post bahawa kejadian tersebut adalah yang paling teruk dalam beberapa tahun di sepanjang Rio Grande.Eagle Pass terletak dalam wilayah Del Rio CBP, di mana hampir 50,000 pendatang telah ditangkap bulan lalu, menurut data kerajaan.Ketua bomba bandar itu, Manuel Mello, memberitahu New York Times bahawa para pendatang telah dihanyutkan oleh arus deras kira-kira satu batu ke selatan International Bridge yang menghubungkan Eagle Pass dengan Piedras Negras, Mexico.Mello menyatakan bahawa kejadian lemas dan telah menjadi kerap di kawasan itu, dengan purata satu kematian sehari.Kematian migran yang ramai baru-baru ini telah membuktikan betapa bahanya perjalanan yang dilakukan ratusan ribu pendatang setiap tahun untuk sampai ke Amerika Syarikat dari Mexico.Pada bulan Jun, lebih 50 orang maut selepas ditinggalkan dalam treler ketika cuaca panas terik di San Antonio, Texas. -AFP

(Pendatang menyeberangi Sungai Rio Grande dari Mexico ke Amerika Syarikat / REUTERS)


FBI jumpa 11,000 dokumen dan gambar ketika serbuan di Mar-a-Lago

(Pemandangan dari atas rumah bekas Presiden A.S. Donald Trump di Mar-a-Lago / REUTERS)

WASHINGTON, 2 September- Biro Siasatan Persekutuan FBI menemui lebih 11,000 dokumen dan gambar kerajaan semasa pencariannya pada 8 Ogos lalu di rumah estet bekas Presiden Donald Trump di Florida, serta 48 fail kosong yang dilabelkan sebagai sulit, menurut rekod mahkamah pada Jumaat.Pendedahan oleh Hakim Daerah A.S. Aileen Cannon di West Palm Beach berlaku sehari selepas beliau mendengar hujah lisan oleh peguam Trump dan dua pendakwa balas perisikan teratas Jabatan Kehakiman sama ada untuk melantik wakil khas untuk menjalankan semakan bahan yang dirampas di kediaman bekas presiden itu.Cannon menangguhkan keputusan untuk permintaan tersebut tetapi berkata bersetuju untuk membuka dua rekod yang difailkan oleh Jabatan Kehakiman.Bekas Peguam Negara AS William Barr, mempersoalkan faedah pelantikan tersebut."Saya rasa pada peringkat ini, memandangkan mereka (FBI) sudah meneliti dokumen, ia cuma membuang masa" untuk mempunyai pegawai khas, kata Barr dalam temu bual di Fox News.Barr, yang meninggalkan jawatan itu pada akhir Disember 2020, menentang Trump dengan tidak menyokong dakwaan palsunya bahawa pilihan raya presiden tahun itu telah dicuri daripadanya.Dalam temu bual itu, Barr menambah bahawa dia tidak melihat kepentingan pelantikan pegawai khas bagi meneliti dokumen yang dirampas.Salah satu rekod, yang dikeluarkan pada Jumaat, memberikan perincian lanjut tentang 33 kotak dan barang-barang lain yang ditemui FBI di Mar-a-Lago milik Trump, sebagai sebahagian daripada penyiasatan jenayah yang sedang dijalankan mengenai sama ada dia menyimpan maklumat pertahanan negara secara haram dan mencuba untuk menghalang siasatan.Ia menunjukkan bahawa dokumen dengan tanda pengkelasan kadangkala digabungkan dengan item lain seperti buku, majalah dan keratan akhbar.Turut ditemui ialah hadiah dan barangan pakaian yang tidak dinyatakan.Daripada lebih 11,000 rekod dan gambar kerajaan, 18 dilabel sebagai "rahsia besar", 54 dilabel "rahsia" dan 31 dilabel "rahsia," menurut pengiraan Reuters mengenai inventori kerajaan."Rahsia besar" ialah tahap klasifikasi tertinggi, dikhaskan untuk rahsia negara yang paling rapat.Terdapat juga 90 fail kosong, 48 daripadanya telah ditandakan "sulit", manakala yang lain menunjukkan bahawa ia harus dikembalikan kepada setiausaha kakitangan/pembantu tentera.Tidak jelas mengapa folder itu kosong, atau sama ada sebarang rekod mungkin hilang.Rekod lain yang dibuka ialah fail tiga muka surat oleh Jabatan Kehakiman tentang status semakan pasukan penyiasat terhadap dokumen yang dirampas.Pemfailan itu, bertarikh 30 Ogos, berkata penyiasat telah menyelesaikan semakan awal bahan yang dirampas dan akan menyiasat lebih lanjut dan menemu bual lebih banyak saksi.Siasatan jenayah Jabatan Kehakiman berpotensi dihentikan jika Cannon bersetuju untuk melantik pegawai khas untuk masuk dan menjalankan semakan bebas pihak ketiga terhadap rekod yang dirampas.Bagaimanapun, Cannon memberi isyarat pada perbicaraan pada Khamis bahawa dia mungkin bersedia untuk membenarkan pegawai perisikan A.S. untuk terus menyemak bahan tersebut sebagai sebahagian daripada penilaian kerosakan keselamatan negara mereka, walaupun jika seorang pegawai khas dilantik.Jabatan Kehakiman sebelum ini berkata dalam pemfailan mahkamah mereka mempunyai bukti bahawa dokumen sulit itu sengaja disembunyikan daripada FBI apabila biro tersebut cuba mendapatkannya dari rumah Trump pada Jun.Jabatan Kehakiman juga menentang pelantikan seorang pegawai khas, dengan mengatakan rekod berkenaan bukan milik Trump dan dia tidak boleh mendakwa ia dilindungi oleh keistimewaan eksekutif, doktrin undang-undang yang boleh digunakan untuk melindungi beberapa komunikasi presiden.-REUTERS

( Rumah bekas Presiden A.S. Donald Trump di Mar-a-Lago / REUTERS)


2.4 juta akaun WhatsApp India diharamkan pada Julai - laporan bulanan

BENGALURU, 3 September- WhatsApp mengharamkan 2.39 juta akaun India pada Julai, tertinggi setakat tahun ini, kata aplikasi pemesejan segera popular milik Meta (META.O) pada lewat Khamis dalam laporan bulanannya.Undang-undang IT negara Asia yang lebih ketat telah menyebabkan platform digital yang besar perlu menerbitkan laporan pematuhan setiap bulan.

Draf peraturan yang diedarkan pada bulan Jun mencadangkan penubuhan panel untuk mendengar rayuan pengguna, dan mengatakan bahawa platform pemesejan media sosial yang penting hendaklah membenarkan pengenalpastian pemula pertama maklumat jika diarahkan oleh mahkamah untuk berbuat demikian .Daripada akaun yang disekat, 1.42 juta telah "dilarang secara proaktif," sebelum sebarang laporan daripada pengguna. Beberapa akaun telah diharamkan berdasarkan aduan yang diterima melalui saluran rungutan syarikat dan alat serta sumber yang digunakan untuk mengesan kesalahan tersebut, kata platform media sosial itu. Pada bulan Julai, WhatsApp menerima sejumlah 574 laporan rungutan.Platform pemesejan itu, yang telah dikritik sebelum ini kerana menyebarkan berita palsu dan ucapan kebencian di negara itu, serta di tempat lain di dunia, telah menurunkan 2.21 juta akaun di India pada bulan Jun.- Reuters


Polio kembali merebak di New York

(Foto bertarikh 17 Ogos 2022  menunjukkan seorang lelaki, berdiri di luar klinik kesihatan di Brooklyn, New York selepas menerima suntikan vaksin polio / AFP)

POMONA, 3 September- Apabila Brittany Strickland Amerika Syarikat mencatatkan kes polio pertama selepas hampir sedekad, ternyata dia sangat takut berdepan maut.Wanita berusia 33 tahun itu tidak diberi vaksin terhadap penyakit melumpuhkan itu."Ibu saya seorang anti-vaksin, jadi saya mendapati bahawa saya tidak pernah mendapat sebarang vaksin polio semasa kecil," jelas pereka itu kepada AFP, selepas akhirnya menerima suntikan minggu ini.Strickland telah divaksin di Pomona, di Rockland County New York di mana kes polio AS pertama direkodkan sejak 2013 dikenal pasti pada Julai.Sejak itu, penyakit itu telah dikesan dalam sampel air sisa di kawasan itu, serta di daerah berdekatan dan di kumbahan New York City membuktikan menunjukkan virus itu sedang merebak.Perkembangan itu menyebabkan pakar bimbang bahawa polio, yang pernah menjadi salah satu penyakit paling digeruni di Amerika mungkin akan mendatangkan kemusnahan di negara itu lagi."Saya telah menganggapnya sebagai virus yang sedang menuju kepupusan," kata John Dennehy, pakar virologi di City University of New York, kepada AFP.Pegawai kesihatan menggesa sesiapa sahaja yang tidak diimunisasi untuk mendapatkan vaksin, agar segera melakukannya dengan Rockland County menawarkan suntikan percuma.Kawasan itu, 30 batu (48 kilometer) di utara Manhattan, mempunyai kadar vaksin polio jauh di bawah purata kebangsaan.Hanya 60 peratus kanak-kanak berusia dua tahun telah menerima vaksin, berbanding 79 peratus di seluruh negeri, kata jabatan kesihatan New York.Secara nasional, angka itu adalah 92 peratus, menurut Pusat Kawalan dan Pencegahan Penyakit yang mengesyorkan orang ramai menerima yang pertama daripada empat dos pada usia dua bulan.Polio ialah penyakit virus yang melumpuhkan dan berpotensi membawa maut yang kebanyakannya memberi kesan kepada kanak-kanak di bawah umur lima tahun, tetapi boleh menyerang orang dewasa yang tidak divaksinasi.Wabak tersebut membunuh ribuan kanak-kanak dan menyebabkan ribuan lagi menggunakan kerusi roda dan pendakap kaki sebelum vaksin dibangunkan pada akhir 1950-an.Usaha global besar-besaran dalam beberapa dekad kebelakangan ini telah hampir untuk menghapuskan penyakit itu, dengan virus polio liar kini hanya wujud di Afghanistan dan Pakistan.Kes polio terakhir yang berlaku secara semula jadi AS dilaporkan pada tahun 1979."Ia mengerikan," kata Strickland. "Anda tidak fikir ia akan berlaku di sini, dan kemudian sekumpulan orang tidak mendapat vaksin dan sekarang kita berada dalam situasi ini."Polio berjangkit dan boleh merebak dari orang ke orang melalui najis, bersin, batuk dan air tercemar sebelum orang yang dijangkiti menunjukkan gejala. -AFP

(Profesor Biologi dan pakar virologi, John Dennehy memegang alat untuk pengumpulan air sisa di makmal di Queens College / AFP)


Kilang penapisan meletup, lapan petugas dikejarkan ke hospital

OTTAWA, 3 September- Letupan di kilang penapisan minyak Atlantik Kanada pada Jumaat mengakibatkan lapan orang cedera, termasuk sekurang-kurangnya seorang dalam keadaan serius.Polis persekutuan Jolene Garland memberitahu petugas kecemasan bertindak balas terhadap laporan berlakunya "letupan kecil" dan kebakaran pada pukul 4:00 petang di 'Come By Chance', 150 kilometer (90 batu) dari St. John di tenggara pulau, yang merupakan sebahagian daripada wilayah Newfoundland dan Labrador.Jumlah yang cedera pada mulanya dilaporkan enam orang, termasuk seorang dalam keadaan serius meningkat secara berperingkat sepanjang lewat petang ketika media tempatan menggambarkan suasana sibuk dengan beberapa ambulans dilaporkan berulang alik ke lokasi kejadian."Lapan individu telah dihantar ke hospital, sebilangannya mengalami kecederaan serius akibat letupan itu," kata polis dalam kemas kini terkini."Kebakaran yang disebabkan oleh letupan itu dapat dikawal," tambahnya.Dalam satu kenyataan, Braya Renewable Fuels berkata "terdapat insiden di kilang penapisan" tetapi menambah bahawa ia telah dipadamkan dengan cepat."Kami akan melakukan segala yang kami mampu untuk menyokong (pekerja yang cedera) dan keluarga mereka pada masa ini," kata syarikat itu.Punca letupan sedang dalam siasatan. Braya berkata ia akan bekerjasama sepenuhnya dengan pihak berkuasa yang menyiasat kejadian itu.Bekas penapisan Atlantik Utara itu dijenamakan semula sebagai Braya Renewable Fuels selepas firma ekuiti swasta AS Cresta Fund Management membeli pegangan majoriti tahun lepas.Kemudahan terbiar itu akan dibuka semula tidak lama lagi sebagai loji biofuel, menghasilkan sehingga 18,000 tong diesel dan bahan api penerbangan setiap hari, kebanyakannya diperbuat daripada canola, kacang soya dan minyak masak terpakai.Apabila perjanjian itu diumumkan pada November 2021, Cresta berkata kilang itu akan menggaji sekurang-kurangnya 200 pekerja. -AFP

(Kilang penapisan 'Come By Chance' / Wikipedia)


Serangan di barat daya Colombia membunuh lapan polis

BOGOTA, 3 September- Serangan menggunakan bahan letupan di barat daya Colombia mengakibatkan lapan pegawai polis terbunuhu pada Jumaat.Presiden Gustavo Petro berkata dia menolak sekeras-kerasnya serangan tersebut dan menyatakan solidariti dengan keluarga mangsa.Serangan itu berlaku di kawasan luar bandar di wilayah Huila.“Ia adalah serangan terhadap polis peronda, menggunakan bahan letupan dan mereka seolah-olah dibunuh dengan senjata api,” kata jurucakap polis wilayah kepada AFP.Pihak berkuasa masih belum menuding jari menyalahkan sesiapa.Ia adalah serangan paling serius terhadap pasukan keselamatan awam sejak bekas gerila Petro mengambil alih kuasa pada awal Ogos, menjadi presiden berhaluan kiri pertama Colombia.Colombia telah mengalami konflik antara negara dan pemberontak berhaluan kiri selama enam dekad, dengan paramilitari sayap kanan dan pengedar dadah turut memainkan peranan.Kerajaan berhaluan kiri Petro yang baharu memberi tumpuan dalam mengubah taktik yang digunakan oleh tentera, menuntut mereka supaya lebih menghormati hak asasi manusia dan bertindak dalam mempertahankan keamanan.Petro telah membuka semula dialog dengan Tentera Pembebasan Kebangsaan (ELN), yang diiktiraf secara meluas sebagai kumpulan gerila terancang terakhir yang beroperasi di negara Amerika Selatan itu.Pendahulunya, Ivan Duque yang konservatif, telah memutuskan rundingan damai berikutan serangan bom kereta pada 2019 ke atas akademi polis di Bogota yang menyebabkan 22 orang terbunuh.Petro juga telah mencadangkan gencatan senjata "pelbagai hala" dengan penentang dari Angkatan Bersenjata Revolusi Colombia (FARC) yang meletakkan senjata dan menandatangani perjanjian damai pada 2016.Presiden telah memohon dasar "kedamaian menyeluruh" dalam usaha untuk menamatkan konflik.Dia juga telah mencadangkan "pembubaran secara aman" organisasi lain seperti Clan del Golfo, kartel dadah terbesar di negara itu, yang telah mengumumkan kesediaannya untuk menyelaraskan gencatan senjata untuk merundingkan pelucutan senjatanya."Tindakan ini menunjukkan sabotaj yang jelas terhadap keamanan secara keseluruhan," kata Petro mengenai serangan pada hari Jumaat.Wakil khas PBB di Colombia, Carlos Ruiz, turut mengutuk serangan itu dan menyeru untuk "terus menegaskan usaha keamanan".Menteri Pertahanan Ivan Velasquez menyeru angkatan tentera untuk "bertindak balas secara paksa terhadap serangan terhadap keamanan ini."

(Presiden Colombia, Gustavo Petro / AFP)


Tiga angkasawan Shenzhou-14 berjaya tamatkan misi EVA

(Angkasawan Shenzou-14 melaksanakan misi aktiviti luar kenderaan (EVA)/Syot layar REUTERS)

BEIJING, 3 September - Angkasawan Shenzhou-14, berjaya menamatkan misi aktiviti luar kenderaan (EVA) selama enam jam.Ketiga-tiga angkasawan dari China iaitu Chen Dong, Liu Yang dan Cai Xuzhe, selamat kembali ke kabin eksperimen Wentian sekali gus menandakan kejayaan misi tersebut semalam.Ini merupakan kali pertama angkasawan menjalankan aktiviti di luar kabin eksperimen Wentian, dengan bantuan lengan mekanikal kecil.Dalam tempoh itu ketiga-tiga angkasawan bekerjasama menyelesaikan misi seperti mengangkut kamera panoramik di kabin Wentian, pengesahan pemulangan kecemasan autonomi di luar kabin dan lain-lain.

(Angkasawan China Chen Dong (Tengah), Liu Yang (Kanan) dan Cai Xuzhe (Kiri) menghadiri sidang akhbar sebelum misi penerbangan angkasa Shenzhou-14 pada 4 Jun lalu/FOTO fail REUTERS)

Keseluruhan proses itu melibatkan proses menguji keupayaan angkasawan untuk bekerjasama dengan lengan mekanikal kecil serta mengesahkan fungsi peralatan yang berkaitan berjalan lancar. - REUTERS


NASA sedia lancar roket ke bulan hari ini

((NASA) membatalkan penerbangan ujian roket Bulan terbesarnya pada Isnin lalu kerana isu suhu salah satu daripada empat enjin gergasi/FOTO AFP)

WASHINGTON, 3 September - Pentadbiran Aeronautik dan Angkasa Kebangsaan (NASA) menyasarkan untuk melakukan percubaan kedua hari ini untuk melancarkan roket Bulan menerusi Sistem Pelancaran Angkasa (SLS) baharunya.Pelancaran Misi Artemis 1 yang tertunda sebelum ini, dijadualkan pada pukul 2.17 petang waktu tempatan, dari Pusat Angkasa Kennedy di Cape Canaveral, Florida.Pelancaran itu menggunakan roket SLS setinggi 32 tingkat yang dilancarkan dari Pusat Angkasa Kennedy di Cape Canaveral, Florida, bagi menguji kapsul Orionnya pada penerbangan ujian enam minggu tanpa kru mengelilingi bulan dan kembali ke Bumi.Pelancaran yang ditunggu-tunggu itu akan memulakan program Moon-to-Mars Artemis agensi angkasa Amerika Syarikat (AS), yang diadakan 50 tahun selepas angkasawan Apollo 17 kali terakhir menjejakkan kaki di bulan.

(NASA menyasarkan untuk membuat percubaan kedua untuk melancarkan roket bulan Sistem Pelancaran Angkasa (SLS) baharunya hari ini/FOTO AFP)

Jika misi diteruskan hari ini, kapsul Orion yang dipasang pada roket akan menghabiskan 37 hari di angkasa, mengorbit bulan sejauh kira-kira 100 kilometer.Percubaan pelancaran Artemis I NASA Isnin lalu berakhir dengan masalah suhu pada satu enjin roket pelancar, memaksa ia ditangguhkan. - AFP


Korea Selatan, AS dan Jepun sepakat ambil tindakan tegas ujian senjata nuklear Pyongyang

SEOUL, 2 September - Korea Selatan, Jepun dan Amerika Syarikat sepakat untuk mengambil tindakan tegas terhadap ujian senjata nuklear baharu oleh Korea Utara.Penasihat keselamatan tertinggi Korea Selatan, Kim Sung Han membuat kenyataan itu selepas mengadakan pertemuan tiga hala dengan rakan sejawatannya dari Amerika dan Jepun, Jake Sullivan dan Takeo Akiba, di Honolulu.Pegawai Kanan di Seoul dan Washington sebelum ini berkata Korea Utara dilihat telah melakukan "semua persediaan" untuk ujian nuklearnya dan ia mungkin hanya menanti masa.Pyongyang menjalankan ujian nuklear keenam dan terakhir pada September 2017.Kim enggan mengulas mengenai sebarang langkah khusus yang mungkin diambil oleh ketiga-tiga negara terhadap Korea Utara.Namun berkata ia akan menyedarkan Pyongyang bahawa tindakan melancarkan ujian senjata nuklear ketujuh merupakan "keputusan yang salah".

(Marin AS dan Korea Selatan menyertai latihan operasi pendaratan bersama AS di Pohang pada 31 Mac 2014/FOTO REUTERS)

Pertemuan tiga hala antara penasihat keselamatan negara tertinggi Korea Selatan, Jepun dan Amerika adalah yang pertama seumpamanya dalam tempoh 16 bulan.Serta yang pertama sejak Kim mengambil alih jawatan pada awal tahun ini. - REUTERS


Jepun mudahkan prosedur kuarantin COVID-19 di lapangan terbang

TOKYO, 2 September- Jepun pada Khamis memaklumkan bahawa ia akan merombak sistem kuarantin COVID-19 di lapangan terbang bagi memudahkan mereka yang tiba dari luar negara melengkapkan prosedur yang diperlukan dengan menggunakan telefon pintar atau peranti lain.Kerajaan menetapkan agar sistem yang diubah suai itu dapat digunakan pada pertengahan September, lapor Jiji Press.Pada ketika ini, mereka yang tiba dari luar negara diminta melengkapkan maklumat sijil vaksinasi COVID-19 dan lain-lain menerusi pautan laman sesawang atau aplikasi MySOS terlebih dahulu.Sistem baharu yang diubah suai itu akan membolehkan penumpang mendaftar semua maklumat yang diperlukan untuk menjalani prosedur kuarantin lapangan terbang secara lebih cepat.Mereka yang telah mendaftar hanya perlu menunjukkan kod QR di lapangan terbang.Jepun juga akan melonggarkan langkah kawalan sempadan COVID-19, dan mengecualikan ketibaan mereka yang lengkap tiga dos vaksin selain menyerahkan keputusan negatif ujian COVID-19.

Di samping itu, negara akan menaikkan had kemasukan ke negara ini kepada 50,000 berbanding 20,000 ketika ini dan membenarkan kemasukan pelancong luar negara menerusi pakej pelancongan tanpa konduktor.Kerajaan berharap dapat meningkatkan jumlah ketibaan pelancong ke Jepun dengan memudahkan prosedur kuarantin di lapangan terbang."Jepun akan memudahkan lagi (langkah kawalan sempadan) untuk merealisasikan kemasukan yang lancar setanding dengan Kumpulan Tujuh (G7) yang lain," kata Ketua Setiausaha Kabinet Hirokazu Matsuno pada sidang media Khamis.-BERNAMA


Gotabaya Rajapaksa dijangka pulang ke Sri Lanka esok

(Bekas Presiden Sri Lanka, Gotabaya Rajapaksa/Foto fail Reuters)

COLOMBO, 2 September- Bekas Presiden Sri Lanka yang digulingkan, Gotabaya Rajapaksa dijangka menamatkan tempoh buangan di Thailand dan pulang ke tanah air, esok.

Perkara itu dimaklumkan seorang pegawai tinggi pertahanan kepada AFP."Rajapaksa telah tinggal di sebuah hotel di Thailand sebagai tahanan maya dan berminat untuk kembali. Kami diberitahu beliau akan pulang awal, pada Sabtu."Kami baru sahaja mewujudkan bahagian keselamatan baharu untuk melindunginya selepas pulang. Unit itu terdiri daripada elemen tentera dan komando polis," kata pegawai tersebut yang enggan namanya didedahkan.

(Anggota polis berkawal berhampiran kediaman kerajaan yang disediakan untuk Gotabaya Rajapaksa di Colombo, 2 September 2022/AFP)

Rajapaksa, 73 tahun melarikan diri dari negara pulau itu bawah kawalan tentera pada Julai lalu, selepas kediaman rasminya diserbu penunjuk perasaan.

Perlembagaan Sri Lanka menjamin pengawal peribadi, kenderaan dan perumahan untuk bekas presiden.-AFP


Lawatan ke loji nuklear Zaporizhzhia, Ketua IAEA zahir kebimbangan

(Grossi bercakap dengan Menteri Tenaga Ukraine German Galushenko (kiri) dan Ketua Energoatom Ukraine Petro Kotin selepas lawatannya ke loji nuklear Zaporizhzhia pada 1 September 2022/AFP)

NOVOOLEKSANDRIVKA, UKRAINE, 2 September- Berlaku pelanggaran terhadap 'integriti fizikal' loji nuklear Zaporizhzhia di selatan Ukraine, kata Ketua Agensi Tenaga Atom Antarabangsa (IAEA), Rafael Grossi.Grossi yang menerajui misi pemeriksaan ke loji itu semalam menggambarkan lapangan tersebut berisiko terjejas susulan perkembangan situasi di lokasi terbabit."Adalah jelas loji dan integriti fizikal loji itu telah dilanggar beberapa kali."Saya bimbang dan akan terus bimbang tentang loji tersebut. Kami telah menghabiskan masa empat atau lima jam di sana. "Saya bersama pasukan melihat banyak dan melawat seluruh tapak," katanya kepada pemberita selepas pulang dari loji itu bersama sebahagian daripada ahli misi terbabit.

(Grossi bercakap kepada pemberita selepas lawatannya ke loji kuasa nuklear Zaporizhzhia yang dikuasai Rusia di selatan Ukraine pada 1 September 2022/AFP)

Grossi berkata, sebahagian lagi 14 ahli misi akan terus berada di fasiliti terbabit hingga Ahad atau Isnin bagi meneruskan kerja penilaian."Kami akan meneruskan keberadaan pakar di sana...kami mempunyai banyak tugas termasuk melakukan analisis beberapa aspek teknikal," kata Grossi.-AFP


India lancar kapal pengangkut pesawat buatan tempatan pertama

NEW DELHI, 2 September- India melancarkan kapal pengangkut pesawat buatan tempatan pertama di Pantai Kerala pada Jumaat.Kapal tentera laut India, bernama Vikrant itu boleh memuatkan 30 jet pejuang dan helikopter.Dibina oleh Cochin Shipyard Limited (CSL), syarikat milik negara, kapal itu telah mula beroperasi secara rasmi selepas dilancarkan Perdana Menteri India Narendra Modi dalam satu majlis."Hari ini, India telah menyertai negara-negara lain di dunia, dan menghasilkan kapal pengangkut pesawat mega menggunakan teknologi tempatan. Hari ini INS Vikrant telah memberi keyakinan baharu bagi India," kata Modi.Kapal sepanjang 262 meter dengan berat mencecah 45,000 tan itu menggunakan empat turbin gas yang menghasilkan kuasa 88 MW.Ia mampu mencapai kelajuan maksimum 28 knot.Pembinaannya bermula pada 2009 dan projek yang telah siap itu menelan belanja 193.4 bilion rupee (kira-kira US$2.4 bilion).Perdana menteri India itu juga mendedahkan panji baharu tentera laut India, yang sebelum ini mempunyai lambang salib Saint George."Diilhamkan oleh Chhatrapati Shivaji (pemerintah Maratha abad ke-17 yang disegani), bendera tentera laut baharu kini akan megah berkibar di laut dan di langit," kata Modi. -BERNAMA

(Perdana Menteri India Narendra Modi merasmikan INS Vikrant/AFP)


Taiwan tembak jatuh dron dipercayai milik China

(Su Tseng-chang ketika bercakap kepada pemberita di Taipei/Reuters)

TAIPEI, 2 September- Taiwan menembak jatuh sebuah dron dipercayai milik China yang memasuki ruang udaranya.

Dron awam itu dipercayai diterbangkan dari bandar Xiamen berhampiran sempadan, ke kepulauan Kinmen.Perdana Menteri Taiwan, Su Tseng-chang berkata ia merupakan tindakan paling berhemah diambil Taipei setelah amaran berkali-kali dikeluarkan sebelum ini. "Kali ini, tentera negara terpaksa menembak jatuh dron berkenaan dalam tindakan bertahan, selepas amaran dan permintaan supaya dron itu beredar tidak diendahkan. "Ini adalah tindakan yang paling sesuai selepas bersabar dan berulang kali memberi amaran. "Saya percaya bahawa rakyat Taiwan dan semua negara demokrasi di seluruh dunia akan menganggap ini sesuai," katanya kepada pemberita, di sini pada Jumaat.

Tegas beliau, Beijing perlu segera menghentikan latihan-latihan ketenteraan yang sering diadakan ketika ini. Dua video mengenai insiden itu tular di media sosial, salah satunya memaparkan tentera Taiwan melempar batu ke arah dron yang dipercayai datang dari China.Tentera China telah berlatih sejak awal bulan lalu, berikutan lawatan Speaker Dewan Perwakilan Amerika Syarikat (AS), Nancy Pelosi ke Taipei yang menimbulkan kemarahan Beijing.-REUTERS


Suu Kyi kena penjara tiga tahun, tipu pilihan raya

(Foto diambil pada 2 Mac 2021, penunjuk perasaan mengambil bahagian dalam protes menentang rampasan kuasa tentera di Yangon / AFP)

YANGON, 2 September- Mahkamah junta Myanmar memenjarakan pemimpin yang digulingkan Aung San Suu Kyi selama tiga tahun pada Jumaat kerana penipuan pilihan raya pada pemilihan 2020, yang dimenangi partinya secara besar-besaran.Hukuman terbaharu yang dijatuhkan oleh mahkamah tertutup itu mengambil tempoh penjara yang ditanggung pemenang Hadiah Nobel dan tokoh demokrasi itu selama dua dekad.Dia "dihukum penjara tiga tahun dengan melakukan kerja berat", sumber yang mengetahui kes itu berkata, sambil menambah bahawa Suu Kyi, 77, kelihatan dalam keadaan sihat.Ditahan sejak dijatuhkan pada tahun lepas, Suu Kyi telah pun disabitkan dengan rasuah dan dakwaan lain oleh mahkamah junta tertutup dan dijatuhi hukuman penjara 17 tahun.Wartawan dilarang daripada menyaksikan prosiding di ibu kota yang dibina oleh tentera Naypyidaw dan peguamnya telah dihalang daripada bercakap kepada akhbar.Jurucakap junta enggan mengulas mengenai perbicaraan di mahkamah.Tentera mendakwa penipuan pengundi berleluasa semasa pilihan raya November 2020, dimenangi parti Liga Kebangsaan untuk Demokrasi (NLD) pimpinan Suu Kyi, walaupun pemerhati antarabangsa berkata tinjauan itu sebahagian besarnya bebas dan adil.Tentera sejak itu telah membatalkan keputusan tersebut dan berkata ia membongkar lebih daripada 11 juta contoh penipuan pengundi.Bulan lalu, ketua junta Min Aung Hlaing berkata tentera bersikap "lembut" terhadap Suu Kyi dan boleh mengambil "tindakan lebih serius" terhadapnya.Myanmar terjerumus ke dalam krisis berikutan rampasan kuasa tentera tahun lalu, dengan sebahagian besar negara itu dilanda pertempuran dan kemerosotan ekonomi.Lebih 2,200 orang telah terbunuh dan lebih 15,000 ditangkap dalam tindakan keras tentera terhadap perbezaan pendapat sejak junta merampas kuasa, menurut kumpulan pemantau tempatan.-AFP

Baca artikel berkaitanSuu Kyi dijatuhi hukuman enam tahun penjara kerana rasuahJunta Myanmar digesa letak Suu Kyi ke tahanan rumah- ASEANSuu Kyi dipindahkan ke kurungan bersendirian di penjaraTuduhan rasuah: Aung San Suu Kyi dijatuhkan hukuman lima tahun penjaraMahkamah junta Myanmar tolak rayuan kes rasuah Suu Kyi


Bekas duta Britain dan suami dipenjarakan junta Myanmar

(Vicky Bowman dan suaminya, Htein Lin)

YANGON, 2 September- Junta Myanmar memenjarakan bekas duta Britain ke negara itu dan suaminya selama setahun pada Jumaat kerana melanggar peraturan imigresen.Menurut sumber diplomatik kepada AFP, Vicky Bowman dan suaminya, pelukis terkenal Myanmar Htein Lin, masing-masing dijatuhi hukuman penjara setahun.Bowman, yang berkhidmat sebagai duta dari 2002 hingga 2006, ditahan bulan lalu kerana gagal mengisytiharkan dia tinggal di alamat berbeza daripada yang disenaraikan dalam sijil pendaftaran warga asing.Htein Lin ditahan kerana membantu isterinya tinggal di alamat berbeza dengan rumah berdaftar mereka di hab komersial Yangon.Pasangan itu boleh dipenjara sehingga lima tahun.Sebelum berkhidmat sebagai duta, Bowman adalah setiausaha kedua di kedutaan British dari 1990 hingga 1993.Htein Lin telah ditangkap pada tahun 1998 dan dipenjarakan kerana menentang pemerintahan junta.Hubungan antara Myanmar dan bekas pemerintah kolonial Britain merosot sejak rampasan kuasa tahun lalu, dengan London mengenakan beberapa pusingan sekatan ke atas perniagaan dan individu yang mempunyai hubungan dengan tentera. -AFP

(Vicky Bowman dan suaminya, Htein Lin)


China tolak laporan PBB berhubung Xinjiang

BEIJING, 2 September- China menolak keras laporan terbaharu Pertubuhan Bangsa Bersatu (PBB) pada Khamis, yang menyatakan bahawa Beijing melakukan jenayah kemanusiaan di wilayah Xinjiang. Jurucakap Kementerian Luar China, Wang Wenbin berkata laporan PBB yang menyatakan bahawa China melakukan penahanan tanpa alasan kukuh terhadap etnik Uyghur dan mendiskriminasi komuniti muslim lain adalah tidak tepat. Wendbin dalam taklimat hariannya turut menyelar laporan tersebut menyalahi undang-undang dan tidak sah. Katanya ia membuktikan pertubuhan itu berat sebelah dan bersekongkol dengan barat dan Amerika Syarikat.

Pesuruhjaya Tinggi Hak Asasi Manusia PBB, Michelle Bachelet mengeluarkan laporan tersebut setelah dikritik hebat beberapa diplomat dan kumpulan hak asasi manusia kerana terlalu berlembut dengan Beijing.-REUTERS


(Seorang pekerja kesihatan mengambil sampel swab daripada seorang lelaki untuk diuji bagi COVID -19 di Chengdu, di wilayah Sichuan di barat daya China/AFP)

BEIJING, 2 September- Kira-kira 21 juta penduduk bandar Chengdu di China diarahkan berkurung dalam usaha pihak berkuasa memutuskan rantaian penularan COVID-19.China adalah ekonomi utama terakhir yang terikat dengan dasar COVID sifar bagi menghentikan serangan virus dengan penutupan segera, ujian besar-besaran dan kuarantin yang panjang.Chengdu menjadi bandar terbaharu yang mengumumkan penutupan, berkata dalam notis rasmi bahawa penduduk mesti "duduk diam di rumah pada dasarnya" dari 6:00 petang pada hari Khamis untuk memerangi gelombang baharu jangkitan.Setiap isi rumah hanya dibenarkan menghantar seorang keluar untuk membeli barangan runcit dan barangan keperluan setiap hari, dengan syarat mereka telah diuji negatif dalam tempoh 24 jam sebelumnya, kata notis itu.Ia menambah bahawa semua penduduk akan diuji untuk virus itu antara Khamis hingga Ahad, dan menggesa mereka supaya tidak meninggalkan bandar melainkan "sangat diperlukan"."Keadaan kawalan wabak semasa adalah tidak normal, kompleks dan suram," kata pengumuman itu, sambil menambah bahawa langkah-langkah itu bertujuan untuk "membendung penularan wabak dan menjamin kesihatan rakyat".

(Sebuah lagi bandar di China ditutup berikutan gelombang baharu COVID-19)

Chengdu merekodkan 157 kes jangkitan tempatan baharu pada Khamis, dengan 51 daripadanya tidak menunjukkan gejala, kata pihak berkuasa tempatan dalam notis berasingan.Pembuat kereta Sweden, Volvo berkata, penutupan itu memaksanya menutup sementara kilangnya di Chengdu, yang menggaji hampir 3,000 orang.Gambar rak pasar raya yang kosong dan penduduk Chengdu berebut-rebut menimbun barangan runcit menjadi tular di media sosial. -AFP


Acu pistol ke arah Naib Presiden Argentina, seorang lelaki ditahan

(Naib Presiden Argentina,  Cristina Fernandez de Kirchner / REUTERS)

BUENOS AIRES, 2 September- Seorang lelaki ditahan di Argentina pada Khamis kerana mengacukan pistol ke arah Naib Presiden Cristina Kirchner, kata menteri keselamatan Anibal Fernandez.Beberapa saluran televisyen menyiarkan rakaman lelaki itu mengacukan pistol ke kepala naib presiden dari jarak dekat ketika dia keluar dari kereta yang membawanya pulang ke Buenos Aires.Fernandez berkata polis akan membuka siasatan. "Sekarang, keadaan itu perlu dianalisis oleh penyiasat untuk menilai cap jari dan kecenderungan suspek ini," katanya.Suspek bagaimanapun tidak melepaskan tembakan. Suspek menghampiri Kirchner dalam keadaan sesak orang ramai yang berkumpul di sekeliling ahli politik itu untuk berjabat tangan dan meminta tandatangan.Media tempatan melaporkan suspek adalah warga Brazil. Parti lawan Kirchner 'Together for Change' mengecam serangan itu."Saya menolak sekeras-keranya terhadap serangan dialami oleh Cristina Kirchner, yang bernasib baik tidak cedera. Perbuatan yang sangat serius ini memerlukan siasatan segera dan mendalam oleh pendakwa raya dan pasukan keselamatan," kata Mauricio Macri, yang merupakan presiden dari 2015 hingga 2019.Presiden Venezuela Nicolas Maduro, sekutu kuat Kirchner yang menyifatkan tuduhan terhadapnya sebagai "perbuatan palsu", turut menyatakan sokongannya pada malam Khamis.“Kami bersolidariti kepada Naib Presiden Cristina Kirchner dalam menghadapi serangan terhadap nyawanya,” tulisnya. "Kami bersungguh-sungguh menolak tindakan ini yang bertujuan untuk menggugat keamanan saudara kita rakyat Argentina. Tanah air yang hebat bersamamu, kawan!"Beratus-ratus aktivis telah berkumpul dalam beberapa hari kebelakangan ini di hadapan rumah Kirchner, yang dituduh secara salah memberikan kontrak kerja awam di kubu kuatnya di Patagonia.Pendakwa raya meminta bekas presiden itu, yang memerintah dari 2007 hingga 2015, berdepan hukuman penjara 12 tahun dan larangan seumur hidup daripada politik.Kirchner, 69, adalah presiden Senat dan menikmati imuniti parlimen.Walaupun sabit kesalahan, keputusannya dijangka diumumkan pada akhir tahun dia tidak akan dipenjarakan melainkan hukumannya disahkan oleh Mahkamah Agung negara itu, atau dia kehilangan kerusi Senatnya pada pilihan raya akan datang pada penghujung 2023.- AFP

(Tangkap layar video yang dikeluarkan oleh TV Publica menunjukkan seorang lelaki mengacukan pistol ke arah Naib Presiden Argentina Cristina Fernandez de Kirchner ketika dia tiba di kediamannya di Buenos Aires pada 1 September 2022/AFP)


WASHINGTON, 2 September- Pusat Kawalan dan Pencegahan Penyakit (CDC) Amerika Syarikat mengesyorkan suntikan dos penggalak COVID-19 keluaran Pfizer dan Moderna untuk membendung jangkitan varian Omicron.Vaksin anti-COVID generasi baharu ini menyasarkan kedua-dua jenis virus korona asal serta BA.4 dan BA.5, subvarian Omicron yang menyebabkan kebanyakan kes di AS.Suntikan dos penggalak Pfizer-BioNTech disyorkan untuk mereka yang berumur 12 tahun ke atas dan Moderna untuk mereka yang berumur 18 tahun ke atas."Penggalak Covid-19 yang dikemas kini dirumuskan untuk melindungi dengan lebih baik daripada jangkitan varian COVID-19 yang paling baru beredar. Ia boleh membantu memulihkan perlindungan yang telah berkurangan sejak vaksinasi sebelumnya dan direka bentuk untuk memberikan perlindungan yang lebih luas terhadap varian yang lebih baharu," kata Pengarah CDC, Rochelle Walensky dalam satu kenyataan."Syor ini berdasarkan penilaian saintifik yang komprehensif dan perbincangan saintifik yang mantap," tambahnya.

(CDC syorkan dos penggalak generasi baharu, hadapi ancaman Omicron)

Versi baharu vaksin itu yang telah diluluskan oleh Pentadbiran Makanan dan Ubat-ubatan (FDA) semalam dijangka boleh didapati di AS seawal minggu depan.Vaksin yang sedang dalam edaran menyasarkan strain awal virus yang pertama kali muncul di Wuhan, China.Tetapi ia secara beransur-ansur terbukti kurang berkesan terhadap varian yang telah muncul dari semasa ke semasa, disebabkan evolusi virus yang pantas.Berbeza dengan varian Alpha dan Delta yang akhirnya berkurangan, Omicron dan subvariannya telah mendominasi jangkitan di seluruh dunia pada tahun ini.


Lagi kematian membabitkan ibu dan bayi ketika bersalin, tiga petugs kesihatan ditahan

DAKAR, 2 September- Pihak berkuasa Senegal menahan tiga pekerja kesihatan berhubung kematian seorang wanita hamil dan bayinya, kata wakil kesatuan sekerja pada Khamis.Semasa bersalin di bandar luar bandar tenggara Kedougou pada malam Selasa, seorang wanita dan bayi yang dikandungnya meninggal dunia, menurut wakil kesatuan kesihatan memberitahu AFP yang enggan namanya didedahkan.Laporan media tempatan telah menggambarkan keadaan teruk di pusat kesihatan di Kedougou, kira-kira 700 kilometer (435 batu) dari ibu kota Dakar dan salah satu bandar termiskin di Senegal.Tiga orang, iaitu seorang pakar sakit puan, pakar bius dan seorang jururawat telah ditahan sejak Rabu, kata wakil kesatuan itu."Mereka ditahan di Kedougou kerana kecuaian".Sistem penjagaan kesihatan Senegal yang kekurangan dana tidak mempunyai kakitangan yang mencukupi begitu juga dengan peralatan dan ubat-ubatan.Negara Afrika Barat itu mempunyai kadar kematian ibu kira-kira 315 kematian bagi setiap 100,000 kelahiran, jauh melebihi purata global 211, menurut data 2017 yang dikeluarkan PBB.Persatuan Pakar Sakit Puan dan Obstetrik Senegal (ASGO), yang mempunyai ahli antara tiga pekerja kesihatan yang ditahan, mempertahankan penjagaan pasukan itu dan menggelarnya sebagai "penahanan yang salah".Dalam satu kenyataan yang dikeluarkan petang Khamis, persatuan itu berkata pasukan itu telah mengambil "keputusan yang sesuai" untuk wanita itu dan bayinya, menggunakan teknik obstetrik yang diperlukan.Persatuan itu tetap menyokong tiga petugas yang ditahan dengan menyifatkan "mereka bertugas beratus-ratus kilometer dari Dakar dalam keadaan kerja yang sangat sukar", kata kenyataan itu.Media Senegal melaporkan bahawa Dioura Diallo yang sarat mengandung tiba di pusat kesihatan pada petang Selasa.Dia meninggal dunia selepas mengalami pendarahan yang banyak dan menjalani pembedahan caesarean di mana bayi itu mengalami kecederaan sebelum meninggal dunia, menurut laporan.Insiden itu menaikkan kemarahan lagi kemarahan penduduk.Pada 7 April lalu, Astou Sokhna, seorang wanita berusia tiga puluhan, meninggal dunia semasa bersalin di sebuah hospital di Louga, utara Senegal, selepas menunggu dalam kesakitan yang untuk pembedahan caesar yang dimintanya.Tiga bidan telah dijatuhkan hukuman penjara enam bulan pada Mei kerana "kegagalan membantu pesakit dalam bahaya" dalam kes itu.Pada 25 Mei, 11 bayi yang baru lahir maut dalam kebakaran hospital di bandar barat Tivaouane.Tiga orang ditahan namun dibebaskan dengan ikat jamin pada Ogos, menurut media tempatan.Empat bayi yang baru lahir turut maut dalam kebakaran di unit neonatal di Linguere, utara Senegal, pada April 2021.Presiden Macky Sall mengakui sistem kesihatan menjadi semakin teruk selepas tragedi Tivaouane dan mengarahkan audit seluruh negara bagi perkhidmatan neonatal.-AFP


Biden selar serangan 'pelampau' Trump terhadap demokrasi

(Penyokong bekas Presiden AS Donald Trump berkumpul di luar bangunan Mahkamah Persekutuan Paul G. Rogers di West Palm Beach, Florida, pada 1 September 2022 / AFP)

PHILADELPHIA, 2 September- Presiden Amerika Syarikat Joe Biden menyasarkan Donald Trump dan penyokong "pelampau" dalam ucapannya pada Khamis, dengan melabelkan mereka sebagai musuh demokrasi Amerika yang berusaha untuk mempengaruhi pengundi menjelang pilihan raya pertengahan penggal.Bercakap di Philadelphia, yang juga merupakan tempat kelahiran demokrasi AS, Biden melancarkan serangan luar biasa terhadap Republikan yang mengamalkan ideologi "Jadikan Amerika Hebat Lagi" oleh Trump dan menggesa penyokongnya untuk melawan."Donald Trump dan Parti Republikan MAGA mewakili ekstremisme yang mengancam asas negara kita," kata Biden, ketika berucap berhampiran tempat Deklarasi Kemerdekaan dan Perlembagaan AS yang diterima pakai lebih dua abad lalu."Tiada tempat untuk keganasan politik di Amerika," Biden memberi amaran jelas kepada serangan tahun lalu ke atas Capitol AS oleh penyokong Trump yang enggan menerima kekalahannya.Memetik serangan di seluruh negara terhadap hak pengguguran bayi oleh golongan konservatif dan ancaman terhadap kebebasan lain daripada amalan kontraseptif kepada perkahwinan sejenis, pemimpin berusia 79 tahun itu mendakwa pasukan MAGA bertekad untuk membawa negara tersebut ke belakang."Kesaksamaan dan demokrasi sedang diserang," Biden memberi amaran.Dengan kawalan oleh Kongres dalam baki pada bulan November, presiden juga berusaha untuk membuat nota yang menggembirakan, bercakap tentang "kuasa yang kita ada di tangan kita sendiri untuk menghadapi ancaman tersebut."Biden merayu kepada semua ahli Republikan untuk bergabung tenaga dengan Demokrat dan menolak jenama politik Trump yang menguasai sebahagian besar partinya."Sejak sekian lama, kami telah meyakinkan diri kami bahawa demokrasi Amerika terjamin. Tetapi tidak. Kami perlu mempertahankannya. Melindunginya. Berdiri untuknya," gesa Biden."Saya meminta negara kita untuk bersatu, bersatu di sebalik tujuan yang satu mempertahankan demokrasi tanpa mengira ideologi anda," katanya. -AFP

(Presiden AS Joe Biden bercakap tentang jiwa negara, di luar Taman Sejarah Negara Kemerdekaan di Philadelphia, Pennsylvania, pada 1 September 2022 / AFP)


Taufan Hinnamnor menghampiri wilayah Okinawa

TOKYO, 2 September- Taufan Hinnamnor sedang menghampiri semula wilayah Okinawa di selatan Jepun dalam persekitaran atmosfera tidak stabil, yang dijangka membawa hujan lebat di barat dan timur Jepun.Agensi Meteorologi Jepun (JMA) menaik taraf klasifikasi Taufan Hinnamnor kepada "ganas" dan memberi amaran tentang angin kencang dan laut bergelora ketika ribut yang sangat kuat menghampiri pulau itu.Menurut JMA, taufan itu mempunyai tekanan atmosfera 920 hektopascal di bahagian tengahnya dan membawa angin kencang sehingga 270 kilometer sejam setakat tengah hari Khamis.Agensi itu berkata Hinnamnor, Taufan ke-11 musim ini, dijangka bergerak perlahan ke selatan Okinawa sambil mengumpul kekuatan sehingga Jumaat.Agensi itu juga memberi amaran mengenai hujan lebat bersama ribut petir pada Sabtu yang dijangka mencetuskan banjir di kawasan rendah.Orang ramai di kawasan yang terjejas diminta untuk terus berwaspada terhadap tanah runtuh, puting beliung, banjir dan kilat.-AFP


EU buka pusat pemindahan perubatan untuk warga Ukraine

(Penduduk tempatan berdiri di hadapan bangunan pangsapuri yang rosak berikutan serangan peluru berpandu di Kramatorsk, wilayah Donetsk pada 31 Ogos 2022, di tengah-tengah pencerobohan Rusia ke atas Ukraine/AFP)

BRUSSELS, 1 September- Kesatuan Eropah (EU) telah membuka pusat perubatan di bandar Rzeszow di timur Poland bagi menjaga pesakit Ukraine yang menunggu penerbangan untuk pemindahan.Pencerobohan Rusia ke atas Ukraine menyebabkan ruang udaranya tidak selamat untuk penerbangan dan sekutu Kiev telah memindahkan mereka yang sakit dan cedera merentasi sempadan darat ke Poland untuk rawatan.Jurucakap EU, Balazs Ujvari berkata hub baharu itu akan mewujudkan satu ruang selamat untuk rakyat Ukraine.Selain orang awam dan anggota tentera menerima penjagaan kejururawatan, vaksinasi dan sokongan psikologi.

(EU mengkoordinasikan bantuan untuk orang yang melarikan diri dari perang di Ukraine/Foto fail AFP)

Pusat tersebut terletak di luar lapangan terbang Rzeszow-Jasionka, 80 kilometer (50 batu) dari sempadan Ukraine.Dua penerbangan pemindahan setiap minggu yang disediakan oleh Norway akan membawa pesakit ke hospital di seluruh benua, mengurangkan tekanan ke atas negara jiran Ukraine, Poland, Slovakia dan Moldova."Jumlah orang yang cedera di Ukraine bertambah setiap hari dan hospital yang sudah kekurangan bekalan sedang bergelut untuk memenuhi keperluan."Pada masa sama, kemusnahan kemudahan penjagaan kesihatan menghalang pesakit kronik daripada rawatan yang mereka perlukan untuk terus hidup. Kami tidak boleh meninggalkan mereka ini," kata Pesuruhjaya Pengurusan Krisis EU, Janez Lenarcic.Program pemindahan EU yang lebih luas telah dilaksanakan sejak 11 Mac, dua minggu selepas pencerobohan Rusia dan telah mengangkut 1,143 pesakit Ukraine ke 18 negara Eropah.-AFP


Sesi persekolahan baharu Ukraine bermula hari ini

KIEV, 1 September- Beribu-ribu pelajar diseluruh Ukraine bersemangat untuk memulakan sesi persekolahan baharu yang bermula hari ini.Bagaimanapun mereka tidak mendapat akses selamat kepada pendidikan, peralatan teknikal dan khusus serta latihan vokasional, kerana kemudahan institusi pendidikan sedia ada rosak teruk.Sebuah badan amal British, Pusat Ketahanan Maklumat (CIR) berpangkalan di United Kingdom mengesahkan 41 institusi sudah 'musnah sebahagian atau sepenuhnya' sejak Rusia menyerang Ukraine pada 24 Februari lalu.Dalam laporan CIR, serangan ke atas kemudahan pendidikan adalah 'disasarkan dan bukannya kesan sampingan'.

(Foto diambil pada 31 Ogos 2022 menunjukkan ruang kelas sekolah yang rosak di desa Ukraina di selatan wilayah Mykolaiv/AFP)

Sebelum ini, pihak berkuasa Ukraine berkata sebanyak 2,199 institusi pendidikan rosak akibat pengeboman dan tembakan, dengan 225 daripadanya musnah sepenuhnya.Separuh daripada 23,000 sekolah yang ditinjau oleh kementerian pendidikan dilengkapi dengan kemudahan kubu bawah tanah bagi memulakan kelas di luar talian.Datuk Bandar Kharkiv Igor Terekhov pada bulan lalu berkata, semua sekolah di bandar itu akan memulakan tahun akademik baharu dalam talian kerana serangan berterusan.-AFP


Bapa, anak lelaki diselamatkan selepas bot karam di pelabuhan Boston

BOSTON, MASSACHUSETTS, 1 September- Seorang bapa dan anak lelakinya berjaya diselamatkan dari perairan sejuk pelabuhan Boston dua hari selepas bot udang galah mereka karam pada petang Isnin.

Rakaman video oleh Jabatan Polis Boston memaparkan detik kedua-dua lelaki itu menggigil ketika diangkat dari air. Mereka berpaut pada kotak penyejuk sebagai alat pengapungan.

Lelaki itu memberitahu polis mereka lemah dan menghadapi kesukaran untuk megimbangi kepala mereka di atas air.

Dia kemudian meminta pegawai menyelamatkan bapanya dahulu yang berusia 76 tahun, yang memakai jaket keselamatan.

"Tolong bantu dia bangun...bantu dia untuk bangun dulu," katanya.

Menurut Polis Boston, kedua-dua lelaki itu letih dan sejuk namun tidak mengalami kecederaan.

Mereka kemudian dibawa ke pantai di mana pegawai perubatan kecemasan merawat mereka kerana kecederaan ringan.

Lelaki itu berkata enjin bot mereka sepanjang 28 kaki telah terjerat di tali udang galah menyebabkan enjin bot mati.

Arus kuat menolak bot ke atas batu dan menembusi badan kapal.

Bot mangsa kemudian ditunda ke Pulau Thompson.-REUTERS

(Bapa dan anak lelakinya yang berjaya diselamatkan dari perairan sejuk pelabuhan Boston/Reuters)


Operasi seludup masuk dadah terbesar gagal, 47 juta pil amphetamine dirampas

RIYADH, 1 September - Pihak berkuasa Arab Saudi berjaya menggagalkan cubaan menyeludup masuk 47 juta pil amphetamine yang dianggarkan bernilai AS$1 bilion.Ia merupakan operasi penyeludupan dadah terbesar di negara itu.Jurucakap Direktorat Kawalan Narkotik Saudi berkata enam rakyat Syria dan dua warga Pakistan telah ditahan.

Semua bahan terlarang itu disembunyikan dalam tepung, tiba di pelabuhan kering di ibu kota Riyadh dan dibawa ke gudang.Laporan tersebut tidak menyatakan sama ada pil itu adalah captagon.Arab Saudi adalah pasaran captagon terbesar, dan badan kastam kerajaan itu telah merampas 119 juta pil tahun lepas.-AFP


Hujan batu di Sepanyol ragut nyawa bayi 20 bulan, lebih 20 cedera

MADRID, 1 September - Seorang bayi perempuan berusia 20 bulan maut selepas terkena hujan batu yang melanda perkampungan La Bisbal d’Emporda di wilayah Catalonia, Sepanyol.Mangsa meninggal dunia akibat terkena ketulan ais bersaiz 11 sentimer yang jatuh di atas kepalanya.Kanak-kanak itu dikejarkan ke Hospital Josep Trueta di bandar berdekatan Girona tetapi meninggal dunia akibat kecederaannya.

Fenomena luar biasa itu turut menyebabkan lebih 20 penduduk cedera.Datuk Bandar, Carme Vall menyifatkan hujan batu itu sebagai kemalangan terburuk pernah berlaku di kawasan berkenaan."Kejadian hujan batu yang membentuk ketulan ais bersaiz sekitar 11 sentimeter jatuh dalam tempoh 10 minit dan ia adalah satu kejadian yang menakutkan," katanya.Sementara itu, ribut hujan batu dijangka berterusan di wilayah itu berikutan gelombang panas yang melanda Laut Mediterranean.Untuk rekod, ribut hujan batu yang berlaku kali ini adalah kejadian paling buruk pernah berlaku dalam tempoh 20 tahun.-AFP


Presiden Kazakhstan mahu pilihan raya presiden diadakan lebih awal

(Tokayev ketika melakukan lawatan rasmi pertamanya ke Azerbaijan, 24 Ogos 2022/AFP)

NUR-SULTAN, KAZAKHSTAN, 1 September- Presiden Kazakhstan, Kassym-Jomart Tokayev merancang untuk mengadakan pilihan raya lebih awal. Pilihan raya presiden dicadang diadakan pada musim luruh ini dan pilihan raya umum akan diadakan pada separuh pertama tahun depan. Ini selepas negara itu berdepan dengan krisis politik sehingga mengorbankan lebih 200 nyawa. "Saya mencadangkan agar kita mengadakan pilihan raya presiden awal pada musim luruh 2022," katanya ketika berucap di Parlimen.Tokayev turut mencadangkan agar tempoh pemerintahan Presiden, dikurangkan kepada satu penggal tujuh tahun sahaja. Pilihan Presiden dijadual diadakan pada 2024 dan Pilihan Raya Parlimen, 2025.-AFP

(Gambar diambil dan dikeluarkan oleh perkhidmatan akhbar presiden Kazakhstan pada 1 September 2022 menunjukkan Presiden Kazakhstan Kassym-Jomart Tokayev berucap di parlimen di Nur-Sultan/AFP)


Dua rakyat Palestin terbunuh dalam pertempuran di Tebing Barat

RAMALLAH, 1 September- Dua rakyat Palestin terbunuh dalam pertempuran berasingan dengan tentera Israel di Tebing Barat, awal hari ini, kata Kementerian Kesihatan Palestin.Samer Khaled, 25, dari kem Al-Ain di Nablus mengalami luka tembakan maut di leher. Khaled terbunuh apabila tentera Israel menyerbu kem pelarian Balata berhampiran Nablus di utara Tebing Barat, kata agensi berita rasmi Palestin, WAFA seperti dilapor AFP.

(Pemuda Palestin membaling batu ke arah jip tentera Israel di bandar Silwad, berhampiran bandar Ramallah di Tebing Barat selepas operasi ketenteraan di bandar itu, pada 31 Ogos 2022/AFP)

Manakala Yazan Afana, 26, dari kem Qalandia di luar Baitulmaqdis, meninggal dunia selepas ditembak di jantung.Afana terbunuh semasa operasi di Al-Bireh, dekat Ramallah.Sementara itu, tentera dalam satu kenyataan berkata tenteranya menahan enam lelaki dikehendaki dalam operasi semalaman di seluruh Tebing Barat."Semasa operasi (di Balata), pasukan bertindak balas dengan melepaskan tembakan selepas tembakan dilepaskan ke arah mereka," kata kenyataan tentera.-AFP


Pegawai antirasuah makan suap dipecat

BEIJING, 1 September- Parti Komunis China yang memerintah pada Khamis memecat bekas pegawai penyiasat rasuah tertinggi kerana "penyalahgunaan kuasa secara sewenang-wenang" sekaligus muncul sebagai pegawai kanan terbaharu yang dijatuhkan dalam kempen antirasuah yang meluas.Liu Yanping, yang sebelum ini merupakan pemain penting dalam Kementerian Keselamatan Negara yang dirahsiakan, didapati bersalah melakukan rasuah, kata badan pemerhati antirasuah tertinggi parti itu.Pemecatannya dibuat selepas dua lagi bekas naib menteri keselamatan awam ; Sun Lijun dan Fu Zhenghua dipecat kerana rasuah pada 2021.Liu "menyertai geng politik Sun Lijun" dan menjalani gaya hidup mewah seperti bermain golf dan jamuan, kata Suruhanjaya Pusat Pemeriksaan Disiplin (CCDI) dalam satu kenyataan.Presiden Xi Jinping telah menerajui kempen antirasuah yang meluas dalam barisan parti itu, yang menurut penganalisis telah mencapai matlamat politiknya untuk menghapuskan musuh dan melemahkan puak saingan.Pada 2020, Xi melancarkan kempen "rektifikasi" yang diperbaharui dengan menyasarkan polis, badan kehakiman dan pegawai keselamatan negeri di mana beliau berikrar untuk menghapuskan gejala rasuah sehingga ke akarnya.Dalam perkembangan berlainan, CCDI juga mengumumkan pemecatan daripada parti Wang Bin, bekas pengerusi Syarikat Insurans Hayat China, dan bekas naib gabenor wilayah Liaoning, Hao Chunrong kerana rasuah.Awal minggu ini, bekas naib gabenor wilayah Gansu, Song Liang, dijatuhi hukuman penjara seumur hidup kerana menerima rasuah.-AFP


Askar Taiwan tembak dron ceroboh zon larangan

(Pulau Kinmen, Taiwan terletak hanya beberapa batu dari Tanah Besar China)

TAIPEI, 1 September- Askar Taiwan di pulau kecil tidak jauh dari tanah besar China menembak jatuh dron yang tidak dikenali pada Khamis selepas ia memasuki zon larangan, kata tentera Taipei.Ia adalah kali pertama tentera Taiwan menjatuhkan dron seumpamanya dan ia berlaku pada masa ketegangan antara Beijing dan Taipei berada pada tahap tertinggi dalam beberapa dekad.Kementerian pertahanan Taiwan berkata sebuah dron kecil memasuki "zon terhad" di atas Pulau Shiyu, sebuah batu kecil yang terletak di antara tanah besar China dan pulau Kinmen Taiwan."Tentera yang ditempatkan mengikut prosedur untuk memberi amaran kepada dron tetapi tidak berjaya. Dron itu ditembak jatuh sebagai tembakan pertahanan," kata kementerian pertahanan.Kinmen terletak hanya beberapa batu dari pantai China dan Taiwan telah melaporkan beberapa insiden dalam dua minggu lepas di mana dron kecil telah berlegar-legar di atas pos askar.Rakaman video menunjukkan askar Taiwan melemparkan batu ke arah dron untuk menghalaunya menjadi tular dalam media sosial Taiwan dan China.Tentera Taiwan dan Presiden Tsai Ing-wen memberi amaran mereka mungkin mengambil tindakan untuk terus menembak jika dron tersebut mengabaikan amaran untuk beredar.Pada Isnin, jurucakap kementerian luar China Zhao Lijian berkata pencerobohan itu bukanlah "sesuatu yang patut dihebohkan" kerana dron itu "berterbangan di sekitar wilayah China".Taiwan hidup bawah ancaman pencerobohan berterusan oleh China, yang mendakwa pulau demokrasi yang diperintah sendiri itu adalah daripada wilayahnya dan akan dirampas suatu hari nanti, secara kekerasan jika perlu.Pencerobohan dron di Kinmen meningkat apabila Beijing melancarkan aksi kekerasan sebagai membalas dendam terhadap lawatan Speaker Dewan Rakyat AS Nancy Pelosi ke Taiwan bulan lepas.Selama seminggu selepas lawatan Pelosi, China menghantar kapal perang, peluru berpandu dan jet pejuang ke perairan dan langit sekitar Taiwan, latihan terbesar dan paling agresif sejak pertengahan 1990-an.Bagaimanapun, tidak jelas siapa yang menerbangkan dron itu.Memandangkan Kinmen terletak begitu dekat dengan tanah besar China, orang awam mungkin boleh menerbangkan dron komersial sejauh itu.Bagaimanapun, China juga telah meningkatkan taktik yang dipanggil "zon kelabu" terhadap Taiwan dalam beberapa tahun kebelakangan ini untuk menekan pulau itu."Zon kelabu" ialah istilah yang digunakan oleh penganalisis tentera untuk menggambarkan tindakan agresif oleh negara yang menghentikan peperangan terbuka dan boleh menggunakan orang awam.Kapal nelayan China dan kapal korek pasir, sebagai contoh, semakin memasuki perairan di sekitar pulau-pulau terpencil Taiwan, termasuk Kinmen.China juga telah meningkatkan pencerobohan pesawat pejuang ke dalam zon pengenalan pertahanan udara Taiwan sebagai satu cara untuk menguji pertahanan dan melemahkan armada jet pejuang yang semakin tua di pulau itu.-AFP

(Mejar Hsieh Min-han menunjuk pada peta semasa sidang akhbar kementerian pertahanan mengenai latihan ketenteraan dan ancaman daripada Tentera Pembebasan Rakyat China (PLA), di Taipei, Taiwan 31 Ogos 2022 / REUTERS)


Pasukan IAEA teruskan lawatan ke loji nuklear Zaporizhzhia

(Rafael Grossi berjalan untuk bercakap dengan media pada 1 September 2022, ketika badan pemerhati nuklear PBB bersiap sedia menuju ke loji kuasa nuklear Zaporizhzhia yang dikuasai Rusia di selatan Ukraine/AFP)

ZAPORIZHZHIA, 1 September- Badan pemerhati nuklear Pertubuhan Bangsa Bersatu (PBB) berikrar untuk meneruskan lawatan ke loji kuasa nuklear yang dikuasai Rusia di selatan Ukraine, pada Khamis walau dilapor berlaku serangan tembakan awal ke atas bandar bersebelahan kemudahan itu."Kami sedar keadaan semasa, terdapat aktiviti ketenteraan pagi ini, beberapa minit yang lalu...tetapi kami tidak akan berhenti," kata Ketua Agensi Tenaga Atom Antarabangsa (IAEA), Rafael Grossi kepada pemberita seperti dilapor AFP.Kenyataannya dibuat ketika Ukraine menuduh Rusia menembak Energodar, bandar bersebelahan loji tersebut yang terletak kira-kira dua jam pemanduan dari Zaporizhzhia."Kami tahu terdapat kawasan kelabu di mana barisan terakhir pertahanan Ukraine dan barisan pertama tentera penjajah Rusia bermula, di mana risikonya adalah ketara," kata Grossi sejurus sebelum pasukan itu beredar untuk menyeberangi barisan hadapan ke wilayah yang dikuasai Rusia."Saya percaya kita perlu meneruskan perkara ini. Kita mempunyai misi yang sangat penting untuk dicapai," tambahnya.

(Ketua Agensi Tenaga Atom Antarabangsa (IAEA), Rafael Grossi/AFP)

Terdahulu Ukraine menuduh Rusia menyerang sebuah bandar yang menempatkan loji nuklear terbesar di Eropah sebelum lawatan badan pemerhati nuklear IAEA berkenaan.Energodar terletak di sebelah selatan Sungai Dnipo, dengan Datuk Bandar Dmytro Orlov berkata bandar dengan 50,000 penduduk itu telah diserang berterusan sejak subuh dengan mortar dan senjata automatik serta roket.Dalam siaran di Telegramnya, Orlov turut menerbitkan gambar bangunan rosak di wilayah yang diduduki Rusia dengan asap mengepul di atasnya."Kami menuntut Rusia menghentikan provokasinya dan memberi IAEA akses kepada pemasangan nuklear Ukraine ini," kata Orlov, merujuk kepada badan pemerhati nuklear itu.Pasukan 14 anggota daripada Agensi Tenaga Atom Antarabangsa (IAEA) dijangka tiba di loji nuklear Zaporizhzhia, pada Khamis.-AFP


IMF beri bantuan kewangan berjumlah AS$2.9 bilion kepada Sri Lanka

(Penunjuk perasaan memegang obor dan sepanduk semasa tunjuk perasaan antikerajaan di Colombo pada 27 Ogos 2022 / AFP)

COLOMBO 1 September- Negara muflis, Sri Lanka akan menerima wang 'penyelamat' berjumlah AS$2.9 bilion secara bersyarat untuk membaiki kedudukan kewangannya yang terjejas, kata Tabung Kewangan Antarabangsa IMF pada Khamis, berikutan krisis ekonomi yang teruk yang menyaksikan presiden negara pulau itu dihalau keluar dari negara tersebut.Kekurangan makanan, bahan api dan ubat-ubatan yang teruk selama berbulan-bulan, ketiadaan kuasa elektrik berpanjangan dan inflasi yang berterusan telah melanda negara tersebut selepas krisis pertukaran asing menyebabkan pengimport tidak mampu membayar barangan penting.Protes besar-besaran menggegarkan negara itu Julai lalu dan orang ramai yang marah menyerbu kediaman rasmi presiden ketika itu Gotabaya Rajapaksa, sehingga pemimpin itu kemudiannya melarikan diri dan mengumumkan peletakan jawatannya dari Singapura.Lembaga IMF perlu meratifikasi perjanjian pada Khamis, yang mana syaratnya, Sri Lanka membuat perjanjian dengan pemiutang untuk menstruktur semula hutang asingnya berjumlah AS$51 bilion."Sri Lanka telah menghadapi krisis dengan teruk, ditanggung secara tidak seimbang oleh golongan miskin dan terdedah," kata IMF dalam satu kenyataan selepas sembilan hari rundingan di ibu negara Colombo."Objektif program baharu yang disokong Dana Sri Lanka adalah untuk memulihkan kestabilan makroekonomi dan kemampanan hutang."Kemampanan hutang dan "perjanjian niat baik" dengan pemiutang swasta adalah perlu sebelum pemberi pinjaman boleh memberikan sokongan, tambah kenyataan itu.China, pemberi pinjaman dua hala terbesar negara itu, menyumbang kira-kira 10 peratus setakat ini tidak beralih secara terbuka daripada tawarannya untuk mengeluarkan lebih banyak pinjaman dan bukannya memotong jumlah pada hutang sedia ada.IMF berkata Sri Lanka telah bersetuju untuk meningkatkan hasil, menghapuskan subsidi, memastikan kadar pertukaran yang fleksibel dan membina semula rizab asingnya, yang telah mencapai titik terendah.-AFP

(Pelajar universiti Sri Lanka bertempur dengan polis semasa tunjuk perasaan di Colombo pada 30 Ogos 2022 / AFP)


Pencabulan hak asasi etnik Uighur di wilayah Xinjiang boleh dipercayai - PBB

(Pesuruhjaya Tinggi PBB Michelle Bachelet / AFP)

GENEVA, 1 September- Pertubuhan Bangsa-Bangsa Bersatu PBB mengeluarkan laporan mengejutkan mengenai pencabulan hak asasi manusia yang serius di wilayah Xinjiang China, dengan menyatakan dakwaan penyeksaan adalah benar dan boleh dipercayai, satu kemungkinan jenayah terhadap kemanusiaan.Laporan yang telah lama ditunggu-tunggu itu memperincikan rentetan pencabulan hak terhadap etnik Uighur dan minoriti Islam lain di wilayah barat, tetapi tidak merujuk kepada pembunuhan beramai-ramai; salah satu dakwaan utama yang dibuat oleh Amerika Syarikat dan pengkritik lain."Tahap penahanan rambang dan diskriminasi anggota Uighur dan kumpulan lain yang kebanyakannya Islam, mungkin merupakan jenayah antarabangsa, khususnya jenayah terhadap kemanusiaan," kata laporan itu.Tambah laporan itu, dunia kini mesti memberi perhatian segera kepada situasi hak asasi manusia di Xinjiang.Penilaian itu membawa PBB kepada banyak dakwaan mengenai layanan China terhadap penduduk di Xinjiang yang telah lama dibuat oleh kumpulan hak asasi manusia, negara Barat dan masyarakat Uighur dalam buangan.Michelle Bachelet, Ketua Hak Asasi Manusia PBB, memutuskan bahawa penilaian penuh diperlukan terhadap keadaan di dalam Wilayah Autonomi Uighur Xinjiang (XUAR).Laporan itu dibuat selama kira-kira setahun dan pendedahannya ditentang keras oleh China.Bachelet bertekad untuk melaporkannya sebelum penggal empat tahunnya sebagai pesuruhjaya tinggi PBB bagi hak asasi manusia tamat pada akhir Ogos dan berbuat demikian dengan berbaki 13 minit pada 11:47 malam di Geneva."Saya berkata bahawa saya akan menerbitkannya sebelum mandat saya tamat dan saya telah melakukannya," kata Bachelet dalam e-mel yang dihantar kepada AFP pada Khamis.Selama bertahun-tahun China dituduh menahan lebih satu juta orang Uighur dan orang Islam lain di rantau tersebut.Beijing telah menolak sekeras-kerasnya dakwaan itu, menegaskan ia menjalankan pusat vokasional yang direka untuk membendung ekstremisme."Pelanggaran hak asasi manusia yang serius telah dilakukan di XUAR dalam konteks penerapan strategi memerangi keganasan dan menentang 'ekstremisme' kerajaan," kata laporan PBB itu.Penilaian itu menimbulkan kebimbangan mengenai layanan terhadap penduduk yang diadakan di China yang dipanggil "Pusat Pendidikan dan Latihan Vokasional" (VETC).“Tuduhan mengenai corak penyeksaan atau layanan buruk, termasuk rawatan perubatan paksa dan keadaan buruk penahanan, adalah boleh dipercayai, begitu juga dakwaan insiden individu keganasan seksual dan jantina,” kata laporan itu.Pejabat Hak Asasi Manusia PBB tidak dapat mengesahkan bilangan orang yang terjejas oleh VETC tetapi membuat kesimpulan bahawa sistem itu beroperasi dalam skala besar di seluruh rantau.Laporan itu berkata terdapat "petunjuk yang boleh dipercayai tentang pencabulan hak reproduktif melalui penguatkuasaan paksaan dasar perancangan keluarga".Misi China di Geneva mengecam laporan itu dan mengekalkan bantahan tegasnya terhadap pembebasannya."Ia adalah maklumat yang salah dan pembohongan yang direka oleh pasukan anti-China dan atas anggapan bersalah, apa yang dipanggil 'penilaian' memutarbelitkan undang-undang dan dasar China, dan memburuk-burukkan serta memfitnah China, serta campur tangan dalam hal ehwal dalaman China," katanya. ."Rakyat kumpulan etnik di Xinjiang menjalani kehidupan yang bahagia dengan aman. Ia adalah perlindungan hak asasi manusia yang terbesar dan amalan hak asasi manusia terbaik," tegas misi itu.Pertubuhan bukan kerajaan dan kumpulan kempen berkata laporan itu harus bertindak sebagai landasan untuk tindakan selanjutnya.Pengarah Human Rights Watch di China, Sophie Richardson berkata, penemuan "terkutuk" mengenai pencabulan hak yang meluas menunjukkan mengapa Beijing "berperang gigih" untuk menghalang penerbitannya.Majlis Hak Asasi Manusia PBB kini harus menyiasat dakwaan jenayah kemanusiaan China "dan mempertanggungjawabkan mereka yang bertanggungjawab", katanya.Setiausaha Agung Amnesty International Agnes Callamard berkata dokumen itu "mendedahkan skala dan betapa teruknya pelanggaran hak asasi manusia yang berlaku di Xinjiang".Dia menyuarakan seruan untuk akauntabiliti jenayah dan berkata China "mesti segera membebaskan semua individu" yang ditahan sewenang-wenangnya di kem, menamatkan penganiayaan terhadap minoriti dan membenarkan penyiasat dalam keadaan tidak terkawal.Presiden Kongres Uighur Dunia Dolkun Isa berkata laporan itu membuka ruang untuk "tindakan yang bermakna dan ketara" oleh negara, perniagaan dan PBB, sambil menambah: "Kebertanggungjawaban bermula sekarang." -AFP

(Foto bertarikh 10 Mei 2022, anggota masyarakat Uyghur Islam menunjukkan gambar saudara mereka yang ditahan di China semasa sidang media di Istanbul / AFP)


Sarah Palin kalah dalam pemilihan khas untuk kerusi Alaska

(Foto bertarikh 9 Julai 2022, calon Dewan Perwakilan Rakyat, Sarah Palin bercakap bersama bekas Presiden AS Donald Trump semasa perhimpunan "Selamatkan Amerika" di Anchorage, Alaska / AFP)

WASHINGTON, 1 September- Bekas gabenor Alaska Sarah Palin terlepas peluang untuk mengisi kerusi kosong negeri itu di Dewan Perwakilan AS.Palin berharap untuk membuat kemunculan semula politiknya dalam pilihan raya khas yang diadakan bagi menggantikan anggota kongres Republikan Don Young, yang meninggal dunia pada Mac selepas berkhidmat di Dewan selama 49 tahun.Walaupun memenangi kempen gabenornya pada 2006 dan membanggakan sokongan bekas presiden AS Donald Trump untuk kempen ini, Palin kalah kepada wakil Demokrat Mary Peltola.Peltola ialah ahli parti Demokrat Alaska pertama yang dipilih ke Kongres sejak 2008, dan penggubal undang-undang negara Orang Asli pertama di negeri itu.Bagaimanapun, Palin akan berada dalam undian sekali lagi dalam pilihan raya separuh penggal AS, yang ditetapkan pada 8 November.Ini adalah pilihan raya pertama Alaska menggunakan undian pilihan peringkat, di mana pengundi menyenaraikan calon mengikut keutamaan. Jika tiada sesiapa yang memenangi majoriti tempat pertama, calon tempat terakhir akan disingkirkan dan undi mereka diagihkan semula kepada pilihan kedua pengundi. Proses ini berulang sehingga seorang calon memperoleh majoriti.Palin menjadi tumpuan apabila dia dipilih oleh mendiang senator AS John McCain dari Arizona sebagai pasangannya dalam pilihan raya presiden 2008.Dalam pilihan raya pertengahan penggal, kesemua 435 kerusi Dewan Rakyat dipertandingkan bersama kira-kira satu pertiga daripada 100 kerusi Dewan Negara.Republikan telah diunjurkan secara meluas untuk mengawal Kongres semasa pertengahan penggal, jadi kemenangan Peltola adalah kekecewaan besar bagi Demokrat.Trump telah berusaha untuk mengesahkan cengkamannya terhadap Parti Republikan melalui pengesahan terpilih calon dalam pilihan raya utama, yang menyaksikan pemenangnya akan bertanding pada pertengahan penggal November ini.-AFP

(Foto bertarikh 9 Julai 2022, Calon Dewan Perwakilan AS Sarah Palin bercakap di atas pentas semasaperhimpunan "Selamatkan Amerika" berkempen untuk menyokong calon Republikan di Anchorage, Alaska / AFP)


Singapura sumbang bantuan banjir AS$50,000 kepada Pakistan

SINGAPURA, 1 September- Kerajaan Singapura akan menyumbang AS$50,000 sebagai menyokong usaha mengumpul dana awam Palang Merah Singapura (SRC) untuk krisis kemanusiaan akibat bencana banjir di Pakistan, menurut Kementerian Luar republik itu.Kementerian itu dalam satu kenyataan hari ini memaklumkan sumbangan Kerajaan Singapura akan menambah ikrar SRC sebanyak S$50,000 untuk menyokong keperluan segera termasuk makanan, tempat perlindungan kecemasan, penyelesaian air bersih dan sanitasi, dan barangan kebersihan kepada komuniti terjejas.Pakistan pada 26 Ogos dilaporkan merayu bantuan antarabangsa bagi menangani bencana banjir yang menyebabkan lebih 30 juta orang kehilangan tempat tinggal.Negara itu mengalami lapan kitaran hujan lebat pada musim tengkujuh, kata Menteri Perubahan Iklim Pakistan Sherry Rehman.Pakistan lazimnya hanya mengalami tiga hingga empat kitaran hujan monsun.Sepanjang 24 jam yang lalu, 36 orang terkorban di seluruh Pakistan, menjadikan jumlah keseluruhan korban seramai 1,162.

Daripada jumlah kematian terbaharu itu 19 dilaporkan dari kawasan selatan wilayah timur laut Punjab.Menurut Pihak Berkuasa Pengurusan Bencana Negara (NADMA), sembilan korban dilaporkan di wilayah Khyber Pakhtunkhw dan selebihnya di Sindh dan di Balochistan. -BERNAMA


Jangka hayat AS menurun dua tahun berturut-turut

(Orang ramai memakai topeng muka pelindung untuk mencegah penularan COVID-19 /REUTERS)

WASHINGTON, 31 Ogos- Jangka hayat rakyat Amerika Syarikat menurun pada 2021 untuk tahun kedua berturut-turut, penurunan dua tahun terbesar dalam satu abad terutamanya disebabkan oleh wabak COVID-19, umum pegawai kesihatan AS.Jangka hayat AS semasa kelahiran menurun hampir setahun penuh dari 2020 hingga 2021, kepada 76.1 tahun, purata terendah sejak 1996, menurut data sementara daripada Pusat Kawalan dan Pencegahan Penyakit (CDC).Sebagai perbandingan, rakyat AS pada 2020 dijangka hidup 77 tahun, penurunan mendadak daripada 78.8 tahun pada 2019."Penurunan dalam jangka hayat sejak 2019 sebahagian besarnya didorong oleh wabak itu," kata Pusat Statistik Kesihatan Kebangsaan (CDC).

(Ibu pejabat Pusat Statistik Kesihatan Kebangsaan di Atlanta, Georgia)

Kematian berkaitan COVID-19 menyumbang tiga perempat daripada penurunan pada 2020, dan kira-kira separuh daripada penurunan pada 2021, katanya.Kejatuhan kira-kira 15% pada 2021 boleh dikaitkan dengan kematian akibat kemalangan atau kecederaan yang tidak disengajakan, terutamanya terlebih dos dadah.Penurunan mendadak dalam jangka hayat tahun lepas berlaku dalam kalangan Orang Asli Amerika dan Orang Asli Alaska, pada kadar 1.9 tahun, diikuti orang Amerika kulit putih (1 tahun) dan orang Amerika Hitam (0.7 tahun), menurut CDC.

Jangka hayat untuk Orang Asli Amerika dianggarkan hanya 65.2 tahun pada 2021, berbanding 70.8 tahun untuk Orang Kulit Hitam Amerika dan 76.4 tahun untuk orang Amerika kulit putih.Pegawai kesihatan juga menyatakan jurang yang semakin meningkat dalam jangka hayat antara lelaki dengan wanita, perbezaan yang melebar daripada 5.7 tahun pada 2020 kepada 5.9 pada 2021 jurang terbesar sejak 1996.Wanita Amerika pada 2021 mempunyai jangka hayat 79.1 tahun, berbanding 73.2 tahun untuk lelaki. -AFP

(Orang ramai melawat "In America: Remember" karya Suzanne Brennan Firstenberg, sebuah peringatan untuk rakyat Amerika yang meninggal dunia akibat COVID-19/REUTERS)


Laporan hak asasi Xinjiang akan diterbitkan hari ini

GENEVA, 31 Ogos- Ketua Majlis Hak Asasi Pertubuhan Bangsa Bersatu (PBB), Michelle Bachelet akan mengeluarkan laporan yang telah lama ditunggu-tunggu mengenai dakwaan pelanggaran di wilayah Xinjiang, China walaupun terdapat tekanan kuat daripada Beijing."Laporan mengenai Xinjiang akan dikeluarkan hari ini," kata jurucakapnya, Jeremy Laurence.Bachelet sebelum ini berjanji untuk menerbitkan laporan itu sebelum mandatnya tamat tengah malam ini.Di tengah-tengah dakwaan penderaan di Xinjiang, Bachelet mendapat tekanan yang semakin meningkat untuk menyiasat dan bercakap mengenai wilayah barat jauh China itu.Beijing dituduh menahan lebih satu juta anggota etnik Uyghur dan minoriti Islam lain di wilayah berkenaan.Hampir setahun yang lalu, bekas presiden Chile itu memberitahu Majlis Hak Asasi Manusia PBB penilaian bebas tentang situasi di Xinjiang diperlukan, dan menunjukkan bahawa pejabatnya sedang memuktamadkan laporan mengenainya.Tetapi laporan itu berulang kali ditangguhkan.Belum pun diterbitkan, jurucakap Kementerian Luar China Zhao Lijian menolak laporan itu dan berkata beliau berharap Bachelet tidak akan menerbitkannya.

“Kami dengan tegas menentang pengeluaran apa yang dipanggil laporan berkaitan Xinjiang oleh Pejabat Hak Asasi Manusia PBB,” katanya.“Laporan ini adalah sandiwara yang didalangi Amerika Syarikat dan sebilangan kecil kuasa Barat,” katanya."Kami berharap pesuruhjaya tinggi akan membuat keputusan yang betul."Zhao berkata Bachelet harus bertindak dengan "objektif, saksama, tidak pilih kasih dan tidak mempolitikkan" dan menentang "standard berganda dalam isu hak asasi manusia". -AFP


KABUL, 31 Ogos- Kumpulan Taliban yang menerajui kerajaan Afghanistan hari ini meraikan ulang tahun pertama pengunduran tentera asing dengan laungan kemenangan dan perarakan tentera yang mempamerkan peralatan yang ditinggalkan oleh tentera pimpinan Amerika Syarikat.Ramai rakyat Afghanistan menyatakan kegembiraan bahawa kuasa asing yang mendorong pemberontakan Taliban, telah keluar selepas perang 20 tahun yang kejam."Kami gembira kerana Allah menyingkirkan orang kafir dari negara kami, dan Emiriah Islam telah ditubuhkan," kata Zalmai, seorang penduduk Kabul.Dalam satu kenyataan, kerajaan berkata hari itu menandakan "kebebasan negara daripada penjajahan Amerika"."Begitu banyak mujahidin yang cedera, begitu ramai kanak-kanak menjadi yatim piatu, dan begitu ramai wanita menjadi balu," tambah kenyataan itu.

(Afghanistan sambut ulang tahun pertama pengunduran tentera asing/AFP)

Pihak berkuasa mengadakan perayaan rasmi termasuk perarakan tentera di Pangkalan Udara Bagram, pusat saraf operasi AS semasa perang.Kumpulan pejuang Taliban berpakaian tradisional shalwar kameez dan membawa pelancar bom tangan berarak ketika helikopter terbang, rakaman video yang disiarkan oleh televisyen kerajaan.Beberapa minit kemudian, berpuluh-puluh kenderaan tentera termasuk humvee dan kereta kebal artileri yang dirampas dalam perang atau ditinggalkan oleh tentera AS semasa pengunduran mereka yang huru-hara, diarak.Media asing tidak diberi akses kepada acara tersebut.Perayaan juga diadakan di beberapa wilayah, dengan penduduk tempatan membaca puisi dan ayat-ayat suci Al-Quran. -AFP


Kaktus Saguaro gergasi berusia 200 tahun tumbang akibat hujan lebat di Taman Negara Arizona

TUCSON, 31 Ogos - Pokok kaktus padang pasir Saguaro gergasi yang hidup dianggarkan 200 tahun telah tumbang akibat hujan lebat di Arizona.Taman Negara Arizona memaklumkan kehilangan Saguaro adalah kerugian besar."Hujan bermusim yang lebat dengan cepat boleh memberi kesan kepada landskap padang pasir."Kehilangan Saguaro yang besar dan ikonik berusia 200 tahun ini di denai Runtuhan Romero yang menghadap ke tempat cucian Sutherland di Catalina State Park di Tucson adalah satu perubahan yang tidak boleh dilepaskan oleh pengunjung taman," kata pihak Taman Negara Arizona menerusi kenyataan.

Gambar yang dilampirkan menunjukkan bahagian kaktus gergasi itu terdampar di tanah dengan batangnya hancur."Syukurlah gergasi ini telah jatuh dari laluan dan akan kekal di tempat ia mendarat, menyediakan habitat dan makanan untuk banyak makhluk apabila ia reput," katanya.Kaktus Saguaro boleh mencapai lebih daripada 10 meter dan berat lebih daripada 2 tan apabila penuh dengan air.Tumbuhan itu, yang tumbuh di Amerika Syarikat dan Mexico, telah menjadi simbol Amerika Barat dan khususnya landskap padang pasir Arizona.-AFP


Virus tomato dikesan menjangkiti bayi dan murid di India

NEW DELHI, 31 Ogos – Virus baharu yang dikenali sebagai selesema tomato telah dikesan dalam kalangan bayi dan murid sekolah di beberapa negeri India, khususnya di selatan India, sejak tiga bulan lalu.Sejak virus itu dikesan, hampir 100 kes telah dilaporkan setakat ini, tetapi tiada kematian dilaporkan.Penyakit ini mendapat namanya daripada lepuhnya berbentuk tomato yang muncul di seluruh badan pesakit kanak-kanak.Gejala virus ini termasuk demam panas, ruam merah pada badan dan sakit sendi yang teruk.

Kanak-kanak yang menghidap selesema tomato juga menunjukkan beberapa simptom seperti COVID-19 dan beberapa penyakit biasa kanak-kanak lain.Rawatan termasuk pengasingan, rehat, banyakkan meminum air dan tuam air suam untuk melegakan kerengsaan dan ruam.Selain itu, pengambilan parasetamol untuk demam dan sakit badan serta rawatan simptomatik lain diperlukan, seperti yang disyorkan oleh pakar kesihatan.Susulan pengesanan kes sedemikian, Kerajaan Persekutuan mengeluarkan nasihat minggu lepas, mengarahkan ibu bapa memastikan anak-anak tidak memeluk atau menyentuh kanak-kanak lain.Setakat 26 Julai, lebih 82 kanak-kanak berumur bawah lima tahun yang dijangkiti.Setakat ini tidak ada ubat khusus untuk merawat virus tersebut.-AFP


Ratu Elizabeth II akan terima Perdana Menteri baharu Britain di istana hinggap

LONDON, 31 Ogos- Ratu Elizabeth II akan menerima Perdana Menteri Britain yang baharu di istana hinggap di Balmoral Scotland dan bukannya Istana Buckingham pada Selasa depan kerana "isu mobiliti yang berterusan", kata istana hari ini.Ia akan menjadi upacara "cium tangan" pertama yang berlangsung di luar pusat London sejak Winston Churchill bertemu permaisuri di Lapangan Terbang Heathrow pada 1952 selepas beliau menaiki takhta.Ratu berusia 96 tahun itu juga akan menerima Perdana Menteri Boris Johnson yang bakal berundur di ladang terpencil di timur laut Scotland ketika beliau mengemukakan peletakan jawatannya.Secara tradisinya, perdana menteri baharu tiba tidak lama kemudian dan permaisuri sebagai ketua negara, memintanya membentuk kerajaan.Setiausaha Luar Liz Truss menjadi pilihan untuk memenangi pencalonan daripada ahli parti Konservatif, selepas Johnson mengumumkan beliau akan berundur pada Julai lalu selepas beberapa siri skandal.

Calon yang terpilih akan diumumkan pada Isnin depan.Ratu Elizabeth II mengalami masalah mobiliti sejak Oktober.Beliau sebelum ini dilaporkan telah memasang lif tangga di Istana Balmoral. -AFP


Banjir Pakistan 'paling teruk dalam sejarah negara', usaha bantuan bertambah pantas

(Shehbaz Sharif berkata banjir itu sebagai "terburuk dalam sejarah Pakistan/AFP)

SUKKUR, 31 Ogos- Usaha bantuan meningkat merentasi Pakistan yang dilanda banjir untuk membantu berpuluh juta orang yang terjejas akibat hujan monsun tanpa henti yang menenggelamkan satu pertiga daripada negara itu dan meragut lebih 1,100 nyawa.Perdana Menteri Shehbaz Sharif menyifatkan banjir itu "terburuk dalam sejarah Pakistan", sambil menambah ia akan menelan belanja sekurang-kurangnya AS$10 bilion untuk membaiki infrastruktur rosak di seluruh negara.Hujan yang bermula pada bulan Jun telah menyebabkan banjir besar di seluruh negara dan menghanyutkan sebahagian besar tanaman penting dan merosakkan atau memusnahkan lebih sejuta rumah.Pihak berkuasa dan badan amal bergelut untuk mempercepat penyaluran bantuan kepada lebih 33 juta orang, satu tugas yang mencabar di kawasan yang terputus kerana banyak jalan dan jambatan telah rosak teruk.

Di selatan dan barat negara itu, ramai penduduk bersesak-sesak di lebuh raya bertingkat dan landasan kereta api untuk melarikan diri dari dataran banjir."Kami tidak mempunyai ruang untuk memasak makanan. Kami memerlukan bantuan," kata Rimsha Bibi, seorang pelajar sekolah di Dera Ghazi Khan di tengah Pakistan, kepada AFP.Pakistan menerima hujan lebat semasa musim tengkujuh yang penting untuk pertanian dan bekalan air.Tetapi hujan lebat kali ini tidak pernah dilihat selama tiga dekad.Pihak berkuasa menyalahkan perubahan iklim, yang meningkatkan kekerapan dan intensiti cuaca ekstrem di seluruh dunia. -AFP


Jepun rancang hasilkan lebih banyak peluru berpandu jenis balistik

TOKYO, 31 Ogos - Jepun kini dalam perancangan menghasilkan lebih banyak peluru berpandu khususnya jenis balistik jarak jauh.Tindakan itu dibuat bagi mempertingkat keupayaan peluru berpandu sebagai langkah persediaan terhadap ancaman China dan Rusia.Ke arah itu, Kementerian Pertahanan Jepun telah membuat permohonan peruntukan dalam Belanjawan negara akan datang.

Sebelum ini, perlembagaan Jepun menetapkan mereka hanya boleh menghasilkan peluru berpandu jarak dekat, yang mampu terbang sejauh ratusan kilometer sahaja.Penghasilan Peluru berpandu balistik baharu berkenaan dikhususkan untuk menyerang kapal laut dan peluru berpandu balistik pihak musuh. Jepun kini mempertingkat sistem pertahanan susulan China kini sedang memperkasa sistem senjata ketenteraannya.Sebelum ini, China melancarkan lima peluru berpandu balistik, dan telah jatuh 160 kilometer dari Negara Matahari Terbit itu.-AFP